ИнтерФУТБОЛ :: ҲАМИША НАВҚИРОН «ҚАРИЯ»\n«Бетис» сўнгги икки мавсумда ўзгача таассурот қолдирмоқда. Ўтган йили жамоа Ла Лигада 6-ўринни эгаллаб, Европа Лигаси йўлланмасини қўлга киритганди. Жорий мавсумда ҳам бу клуб кучли олтиликда бормоқда, бош мураббий Кике Сетьен эса глобал режалар тузмоқда: «Биз Чемпионлар Лигасида қатнашмоқчимиз. Таркибдаги футболчилар ва жамоанинг салоҳиятини инобатга олсак, ўйлашимча, бунга ҳар тарафлама кучимиз етади».\nБунга ишониш қийин, лекин «Бетис»нинг асосий юлдузи сифатида на келажаги порлоқ Жовани Ло Чельсо, на Кристиан Тельо, на Вильям Карвальо ёки Серхио Каналес тан олинади. Ишқибозларни 37 ёшли Хоакиннинг ҳолати кўпроқ қизиқтиради. Ёши ўтиб қолганига қарамай, бу футболчи ҳамон юқори савияли ўйин кўрсатмоқда. Унинг Испания кубоги учрашувида «Валенсия» дарвозасини бурчак зарбасидан ишғол қилганини кўрган бўлсангиз керак? Умуман, Хоакин - энг яхшилар сирасидан. Буни бир нечта фактлар билан исботлаш мумкин:\n• Ла Лигада у 505та ўйин ўтказган ва бундай кўрсаткич бўйича Хави билан 8-ўринни бўлишиб турибди. Яқин орада Хоакин нафақат Хавини, балки Испания чемпионатида 510та баҳсда майдонга тушган Икер Касильясни ҳам ортда қолдириш имкониятига эга.\n• Хоакин Ла Лиганинг жорий мавсумидаги иккита голидан бирини «Севилья» билан ўйинда нишонлаб, XXI асрда Севилья дербисида тўп киритган энг ёши улуғ футболчи бўлди. Мазкур кўрсаткични қайд этган пайтда у 37 ёш-у 43 кунлик эди.\n• Хоакиннинг «Бетис» билан тузган шартномаси 2020 йилгача амал қилади. Аммо ярим ҳимоячининг бу борада ўзига яраша режалари бор: «Келишувни яна бир-икки йилгача узайтирмоқчиман. Ҳозирги ёшим аҳамиятсиз: жамоага қандайдир фойда келтирсам, 50-60 ёшда ҳам ўйнайвераман».\n• Хоакиннинг «Бетис»га чексиз содиқлигини ишқибозлар 2003 йилиёқ билишганди. Ўшанда Висенте Дель Боске бошқарувидаги «Реал» уни ўз сафига қўшиб олмоқчи бўлганди. Бироқ Хоакин мадридликларнинг таклифига рад жавобини бериб, мазкур қарорини фақат «Бетис»даги ўйини орқали футболдан лаззат олиши мумкинлиги билан изоҳлаганди. Тўғри, 2006 йили тезкор ярим ҳимоячи барибир, бу жамоани тарк этди: ўша кезлари раҳбарият ва мураббийлар штабидаги тинимсиз ўзгаришлар унинг жонига текканди.\n• Хоакин 9 йилдан сўнг (2015) «Бетис»га қайтди. Ҳозир у нафақат фаолиятини шу клубда якунлаш, балки кейинчалик жамоа тизимида ишлашни ҳам режалаштирмоқда. «Шу клуб президенти бўлмоқчиман. Бу менинг орзуим. Ушбу шаҳар, «Бетис», унинг ишқибозларини яхши кўраман. Мабодо, қачонлардир жамоа раҳбари бўлиб ишлаш имконияти туғилса, уни Испания топ-клуби даражасига олиб чиқиш учун бор кучимни сарфлайман», - дейди Хоакин.\n• Дарвоқе, қаҳрамонимиз «Бетис» акциядорлари таркибига киради. У жамоа акцияларининг 3,4 фоизига эгалик қилади. Агар фоизларни пулларга ўгирсак, 2,5 миллион евро келиб чиқади.\n• «Бетис» футболчилари Хоакин жамоадаги ажойиб муҳитни сақлаб туришини бир неча марта таъкидлашган. У тинимсиз ҳазил-мутойиба қилади, бу ҳақда Канальес гапирганди: «Машғулотлардан кейин, ҳаттоки, чарчаган бўлсак ҳам, кийиниш хонасида кулгу аримасди. Биласизми, бизда хуш кайфият ва ҳазилларга Хоакин жавобгар. Ушбу масалада уни тўхтатиб бўлмайди». Бундан ташқари, Хоакин ўйинчиларнинг ички муҳитга мослашишларида ёрдамини аямайди. Мисол учун, машғулотларда 18 ёшли Диего Лайнесни назорат қилиб, кўмаклашади.\n• Испаниялик ҳакам Эдуардо Итурральде Гонсалес бир сафар Хоакиннинг ўйин пайти реферилар билан гаплашишга иштиёқманд эканлигини таъкидлаганди. Гонсалес бошқарган учрашувларнинг бирида Хоакин ундан шахсий ҳаёти ҳақида сўраган экан. «У менга «Уйланибсиз деб эшитдим», деганда, бу ростлигини айтгандим. Шунда Хоакин «Хато қилибсиз», деди-да, жилмайганча югуриб кетди», - деганди ҳакам The Guardian журналисти Сид Лоуга берган интервьюсида.\n• Хоакин мухбирлар билан суҳбат чоғида «Бетис» ҳақида гапираркан, фалсафа режимини ёқади: «Ҳаётимнинг катта қисмини шу жамоага бағишламоқчиман. Бошқача айтадиган бўлсам: «Бетис» - айнан менинг ҳаётимдир».\n• Ишқибозларнинг Хоакинга бўлган ҳурматини «Малага» ва «Валенсия» мухлисларининг доимий олқишларидан ҳам сезиш қийинмас. Маҳоратли ярим ҳимоячи фаолиятининг етти йилини шу жамоаларга бахш этганди. Ўз навбатида, ҳар сафар ушбу клубларга қарши сафар ўйинидан сўнг Хоакин фанатлар жойлашган трибунага яқинлашиб, мухлисларга жавобан қарсак чалиб қўйишга одатланган.\nУлуғбек Умаров тайёрлади.


Kutubxona - Ashurali Joʻrayev. Shirin paxta (hikoya) / Kiril\nSiz shu sahifadasiz: Ashurali Joʻrayev. Shirin paxta (hikoya) / Kiril\nАсар номи Ширин пахта (ҳикоя)\nШирин пахта (ҳикоя)\n– Ширин пахта! Ширин пахталар келди! Кимга ширин пахта?!\nБу овоз ҳовлида ўйнаб юрган катта-кичик болаларга асалдай ёқади. Ширинлик ҳақидаги бу хушхабарни эшитиб, улар турган жойида қотади. Ҳатто ухлаб ётган болалар ҳам уйғониб кетиб «ширин пахта», деб йиғлайди. Ширин пахтанинг мазасини бир марта татиб кўрган болалар ота-оналарини, бобо-бувиларини, хуллас, катталарни ўз ҳолларига қўймайдилар. Ҳовли бир зумда ширин пахта бозорига айланади.\nБола – бола-да! Айтганини қилдирмай қўймайди...\nАйниқса, бобо-бувилар набираларини хурсанд қилиш учун эриб кетиб, чўнтакларини ковлай бошлайди. Бобо ҳар сафар набираларига «ширин пахта» олиб берганида, улар бениҳоя хурсанд бўлиб, маза қилишади. Яйраб-яйраб ейишади. Ҳатто ширин пахтанинг тцеллофанини пақиллатиб очишади...\nПахта даласида туғилиб, пахтазорда ўсиб, шудгорда катта бўлган бобонинг эса хаёллари қочади. У шаҳарда туғилиб, вояга етаётган набираларига аслида пахта нималигини, қандай азоб-уқубатлар билан етиштирилиши, унинг ҳеч қачон ширин бўлмаганлигини, агар пахтага ширинлик аралашса қандай ёмон оқибатларга олиб келиши мумкинлигини ҳар сафар тушунтирмоқчи бўлади. Бўлади-ю, олис хотиралар уйғониб, болалигида пахта туфайли рўй берган аянчли бир воқеа кўз олдига келади.\n– Кичик укам туғилгач, онам бир ойнинг нари-берисида пахта теримига чиқиб кетди, – деб ҳикоя қилиб қолди, бир куни бобом. – Баъзан бувим, баъзан мен чақалоқни онамга эмиздириб келардик. Укам онамни ютоқиб-ютоқиб, пишиллаб эмарди. Сўнг онамнинг бағрида қотиб ухлаб қоларди. Бир гал бўлиқ ғўзаларга чалишиб кетиб, укамни йиқитиб юборганман. Xудонинг раҳми келиб, унга ҳеч нарса қилмаган. Ўшанда қўрққанимдан бу ҳодисани ҳеч кимга айтмаганман.\nЎша даврларда пахта терими баъзан янги йилгача давом этарди. Кейин ҳосил байрами нишонланарди. Лекин бу байрам ҳаммага ҳам татимасди. Сабаби ҳосил байрамигача қанча-қанча одамлар, оилалар пахтанинг дастидан азият чекарди. Унинг турган-битгани ташвиш ва ғурбат эди. Кимдир моли пахтага киргани учун катта жарима тўларди ёки моли сўйиб юбориларди. Кимдир пахта сабаб қамалиб кетиши ҳеч гап эмасди...\nПахта сиёсати – қиличдай ўткир, заҳардай аччиқ эди...\nБизнинг хонадонда ҳам ўша – пахта режаси бажарилмаган йили кутилмаганда бахциз ҳодиса рўй берди. Ўшанда ҳали хўжалик ҳам, туман ҳам режани бажаришда оқсаётган, ҳамма пахта теримига сафарбар этилган ниҳоятда таҳликали кунлар эди. Бундай пайтда одамларнинг молхоналари, айвонлари, уйнинг хоналари, ертўлалар, зарурат бўлса сандиқлар ҳам очиб кўриларди. Туман ва хўжалик раҳбарлари худди гестападай даҳшат солиб ҳовлима-ҳовли юриб ҳаммаёқни текшириб чиқарди. Яъни одамлар кўсакларни териб молларига беряптими-йўқми? Тўй-маърака учун кўрпа-ёстиққа, деб пахтани қопи билан беркитиб қўймаганми? Уни қиш бўйи ситиб – чигитидан айириб, тозалаб қўяди. Сўнг ситилган момиқдай тоза пахтани кўрпа-ёстиқ, чопон ёки нимчага солиб қавийди. Дўкондан пахта олиш анқонинг уруғи эди.\nЎша куни бувим, ҳатто бобом ҳам эшик-деразаларни ичкари-ташқаридан маҳкамлаб, айримларини қулфлаб, калитни ўзлари билан олиб, пахтаси териб олинган шип-шийдом далага чиқиб кетдилар. Ҳайҳотдай ҳовлида аканг ботир, ҳали тўртинчи синф ўқувчиси, яъни камина қоровул бўлиб қолдим. Текширувчилар дарвозани шарақлатиб очиб, худди кинолардагидай ваҳима билан кириб келдилар. Улар – калта бўйли, қўнжли этик кийган, кўзлари қисиқ қирғиз башара совхоз директори, шапкаси, кийими ваҳимали, узун бўйли милиция бошлиғи, ўрта бўйли, бурнида холи бор прокурор ва яна икки кишидан иборат эди. Мен олдин чўчидим, сўнг тортиниб уларга салом бердим. Ҳаракатлари чаққон директор (директорлигини кейин билдим) менга семиз, бақалоқ қўлларини чўзиб саломлашди. Сўнг чўнтагидан чиройли қоғозга ўралган конфет чиқариб узатди. Конфетни шартта қоғозидан чиқариб, худди умримда ширинлик кўрмагандай оғ-зимга солдим. (Лекин у ширин пахта эмасди!) Икки киши олдин молхонани, сўнг айвонимизни обдан айланиб кўргач, тандирхонани ҳам текширди. Ҳатто тандирни ҳам косов билан титишди.\n– Ҳеч нарса топилмади, Суронбой ака, – деди улар конфет берган амакининг ёнига келиб.\n– Қани, бу ёққа кел-чи, ўғлим, – деди ўша киши чўнтагидан яна конфет чиқариб менга узатаркан.\n– Онанг, бувинг пахта чувишади-я?\n– Ҳа, ситади, – дедим шартта у киши мендан жуда осон нарсани сўраётганидан хурсанд бўлиб. Оғзимда эса ширин конфет мойдай эрирди. Қандай маза...\n– Ситилган пахталарни нима қилади?\nШу пайт яна бир конфет чўнтакдан чиқди. Йўқ, дейишга журъатим етмади.\n– Ситилганини кўрпанинг орасига тиқади. Чигитини молларга беради, – дедим конфетни кафтимда маҳкам қисиб.\n– Кўрпалар қайси уйда? Бизга кўрсатиб юборгин, тойчоқ, – деди конфет-амаки гапларимдан хурсанд бўлиб.\nМен ҳам хурсанд бўлиб, уйимизнинг катта хонаси деразаларидан бирини очдим. Чунки бу деразалар ичкаридан бекилмаслигини билардим. Ва биринчи бўлиб хонага ўзим кирдим. Орқамдан тўдадаги озғинроқ киши (кейин билсам партком экан) ҳам деразадан амаллаб ошди. Мен гўё қаҳрамонлик қилаётгандай шахдам бориб, ситилган пахталар тиқилган кўрпалар қатига қўлимни юбориб, бир сиқим пахтани олиб, уларга кўрсатдим. Xонага кирган ҳалиги озғин киши ҳам узун бармоқли қўлларини тахтланган кўрпалар қатига тиқиб, анча-мунча ситилган момиқ пахталарни чўнтакларига солди. Бир сиқимини дераза ёнида турган директорга узатди. Сўнг деразадан қандай кирган бўлса, шундай сирғалиб чиқди.\n– Балли, зўр бола экансан. Отангни исми ким? – деб сўради директор ва яна чўнтагидан конфет чиқариб, менга узатди. Мен эса шошилмай отамнинг отини айтдим. Ҳалиги милиционер амаки қўлидаги дафтарга бир нималарни тез-тез ёзиб олди.\nУлар ҳовлига қандай шиддат билан кириб келган бўлсалар, шундай шахдам қадамлар билан чиқиб кетдилар.\nМен оғзимда бир, қўлимда икки конфет билан уларни ботирларча кузатиб қўйдим. Гўё қилган ишимдан хурсанд эдим.\nБирпасдан сўнг қуруқ фартукни кўтариб бувим кириб келди. Деразанинг очилганини кўриб, ранги оқарди. Бўлган воқеани мендан эшитгач:\n– Ҳой ярамас бола, нима қилиб қўйдинг? – деб уввос солди.\nМен шунда ниҳоятда ёмон иш қилиб қўйганимни тушундим. Тушунганимда эса, кеч бўлганди...\nЎша оқшом отам ишдан қайтмади. Бобом билан бувимнинг юрагини гўё ит тирнаб чиққандай бўлди. Уйимиздан гўё илон чиққандай беҳаловатлик бошланди. Уйдагилар менга нафрат билан қарашарди. Мен уларнинг важоҳатини кўриб йиғлаб-йиғлаб қўярдим. Лекин мен қилган ёмон ишнинг натижаси эрталаб аён бўлди. Xўжалик идорасига бориб келган бобом совуқ хабар топиб келди. Отам бечорани ўн беш кунга қамашибди. Уйимиздан топилган пахта ашёвий далил сифатида рўйхатга олиниб, отам ишхонасидан идорага чақирилиб, ўша ердан у кишини милиция олиб кетибди...\nЎн беш кун уйимизда мотам бўлди. Онам қўйса, бувим, бувим қўйса онам милдир-милдир йиғлайди. Уларнинг йиғлаганларини кўриб, юрагим тўлиб кетганидан ҳовли этагига бориб, мен ҳам астагина йиғлаб келаман. Бобом эса ҳар куни Карманага – мелисахонага отамни кўргани кетади. Баъзан кўриб келади. Шунда ҳаммамизнинг кўнглимиз таскин топади. Кўролмай келган кунлари эса ҳамма жим, уҳ тортамиз. Уйимиз чиндан кулфатхонага айланган. Қўни-қўшнилар, қариндошлар кечқурун келиб бирров хабар олиб кетади...\nЎн олтинчи куни пешинга яқин отам ранг-рўйи бир аҳволда, оғир этикларини судраб уйга базўр кириб келди. Онам ўргатгандай югуриб чиқиб:\n– Отажон, кечиринг, – дедим йиғламсираб.\nОтам менга аввал важоҳат билан қаради, кейин ўша важоҳат билан шундай шапалоқ тортдики, қулоқ-чаккамдан ўт чиқиб, супадан пастга – томорқага бориб тушдим. Бошим бўш челакнинг қиррасига урилди. Ҳушимдан кетдим...\nОтам ушбу аччиқ тарсаки билан мени кечирган эди. Чунки у бу кўнгилсиз воқеа ҳақида қайтиб оғиз очмади. Бу гал на бобом, на бувим менинг ёнимни олмади...\nБобо болалигида бўлиб ўтган ушбу изтиробли воқеани эслар экан, «ширин пахта» сўзини эшитиши билан тамшаниб қўяди. Чунки директор берган ширин конфетнинг ва отасидан олган аччиқ шапалоқнинг таъмлари бошқа-бошқа эди. Лекин у ҳаётида қайтиб бундай мазали конфет ҳам, шапалоқ ҳам емади. Лекин пахта ширин эмаслиги, ҳеч қачон ширин бўлмаганлигини ҳали гўдак набираларига қандай қилиб тушунтирсин, қандай қилиб айцин?! Қандай қилиб... Айтинг, ҳеч замонда пахта ширин бўлганми?..\n"http://www.kutubxona.com/wiki/index.php?title=Ashurali_Joʻrayev._Shirin_paxta_(hikoya)_/_Kiril&oldid=10835" dan olindi


“Тўйимиз куни…” | bekajon\nБош саҳифа › Юлдузлар олами › “Тўйимиз куни...”\nАҳад Қаюм: «ОЙДИН БИЛАН… УЙЛАНИШ НИЯТИМ БЎЛМАГАН»\nАҳад Қаюм. Бу ном доимо миш-мишлар гирдобида, ғийбатчилар диққат марказида бўлади. Аммо охирги икки йил ичида шоир томонларда жимжитлик кузатилди. Кимдир ижоддан четлашибди, яна биров бошқа касбга ўтиб кетибди, деди. Лекин яқинда бир ишонарли хабар эшитдик, Аҳад Қаюм ўз «Юлдузи»ни топибди, унга уйланибди. Шу муносабат билан биз таҳририятимизга куёвтўрани таклиф қилдик. Қолаверса, кўнгил одамининг баъзи ҳақиқатларидан хабардор бўлдик.\nШамсиқамар Мансурова: «ДОМЛА БЎЛИБ, ТАЛАБАГА ТУРМУШГА ЧИҚҚАНМАН»\nГоҳида актёр ижросидаги биргина роль томошабинлар ёдида бир умрга сақланиб қолади. «Баҳор қайтмайди» видеофильмидаги Клара образи ҳақида ҳам худди шундай фикрни билдириш мумкин. Шамсиқамар Мансуровани кўпчилик томошабинлар ушбу роль орқали яхши танийди. Демак, «Тўйимиз куни...» лойиҳасининг бу галги қаҳрамони Республика Ёш томошабинлар театрининг истеъдодли актрисаси, Ўзбекистонда хизмат кўрсатган артист Шамсиқамар Мансурова.\nШароф Бошбеков: «УНГА УЙЛАНГУНИМЧА КЎЗИМДАН ЁШ ЭМАС, ҚОН ОҚҚАН»\n- 1969 йилнинг сентябрь ойи. Камина кимсан - Тошкент Театр ва рассомлик санъати институтининг биринчи курс талабаси! Ҳали бир–биримиз билан тузукроқ танишишгаям улгурмай, пахта теримига олиб кетиб қолишди.\nФатҳулла Маъсудов: «КАРЬЕРА УЧУН КУЁВ БЎЛМАГАНМАН»\nИнсон доим тақдир йўлларида ўзига муносиб инсонни излайди. Вақти келиб, бунга эришади ҳам. Бу қачонлардир қилинган орзуларнинг, ниятларнинг ижобати бўлса, ажабмас. Бугунги «Тўйим куни...» лойиҳасининг қаҳрамонлари ҳам ўз бахтларига ният қилиб эришишган. Келинг, уларнинг тақдир йўлларига бир назар ташлаб кўрамиз.\nРАЗЗОҚ ҲАМРОЕВ ЎЗГАРТИРИБ ЮБОРГАН ТЎЙ ЁХУД ЧОРШАНБИ ПАЙШАНБИЕВ ВОҚЕАСИ\nЭлимиз ардоғидаги инсонларнинг бахтли кунларини, улар билан боғлиқ қизиқ воқеаларни «Тўйим куни...» лойиҳасида имкон қадар ёритиб бормоқдамиз. Бу гал мухлисларнинг талаб ва истакларини инобатга олиб, ўзининг бир қатор роллари билан халқимиз меҳрини қозонган актёр, Ўзбекистонда хизмат кўрсатган артист, «Шуҳрат» медали соҳиби Турғун Бекназаровнинг тўйи куни билан қизиқ воқеаларни эътиборингизга ҳавола этамиз.\n«ҲАНДАЛАК»ЧИЛАР ТЎЙИ: «БИР-БИРИМИЗГА КУЁВЖЎРА БЎЛГАНМИЗ»\n«Тўйим куни...» лойиҳасининг бугунги қаҳрамонлари «Ҳандалак» ҳажвий кўрсатувининг икки жонкуяр ижодкори, эл севган қизиқчилар Зокир Очилдиев ва Ортиқ Султоновлардир. Уларнинг тўйи куни билан боғлиқ қизиқарли воқеалар, тақдир битиклари кўпчиликни қизиқтирса керак.\nФойдаланувчилар: 13 Мехмон


ХОРЛИК – КУН УЗ\nГлавная / Теги: ХОРЛИК\n03.01.2018\tМаданият Comments Off on “ХОРЛИК ҚАНОТИНИ ПАСТ ТУТ”\nКексаларни эъзозлаш халқимизнинг қон-қонига, онгу шуурига сингиб, миллий қадриятга айланиб улгурган фазилатдир. Бу одат асрий анъана ва диний қарашлар билан ҳам уйғундир. Жумладан, муқаддас динимизда ҳам кексаларга дини, ирқи, ижтимоий келиб чиқишидан қатъи назар, эҳтиром кўрсатилиши зарурлиги таъкидланади. Кўпмиллатли мамлакатимизда бундай кўрсатмаларга замонлар оша амал қилиб келинади. Бирлашган Миллатлар Ташкилотининг …


Вы здесь: Home Кутубхона Мақолалар Яйлов ўсимликлари нега йўқолиб кетмоқда?\nЮртимизда ерлардан оқилона ва самарали фойдаланишни ташкил этиш ер муносабатларини тартибга солиш, ерлардан фойдаланишда давлат назоратини кучайтириш борасида тизимли чора-тадбирлар кўрилаётир.\nАнжуманда таъкидландики, ҳудудлардаги ер ресурсларини хатловдан ўтказиш ва ҳисоб-китобни йўлга қўйиш ишлари тизимли ташкил этилмагани жойларда ички чегараларни аниқлашда тушунмовчиликларни келтириб чиқармоқда.\nЎзбекистон Республикаси Вазирлар Маҳкамасининг жорий йил 23 апрелдаги “Маъмурий-ҳудудий бирликлар чегараларини белгилаш, ер ресурсларини хатловдан ўтказиш ҳамда яйлов ва пичанзорларда геоботаник тадқиқотларни ўтказиш тартибини янада такомиллаштириш чора-тадбирлари тўғрисида”ги қарори мавжуд муаммоларни бартараф этиш ва соҳа такомиллашувида муҳим ҳуқуқий асосдир.\nҚарор ижроси доирасида 2018-2021 йилларда янги тартиб асосида, замонавий технологияларни соҳага татбиқ этиш орқали ҳудудлар чегараларининг координаталар каталоги ишлаб чиқилади ва рақамли чегараси кўрсатилади.\nМаълумотлар электрон шаклда мунтазам янгилаб борилади. Келгусида ер маълумотлар базасининг геопорталини ишлаб чиқиш режалаштирилмоқда. Натижада фермер хўжаликлари ўзининг ер майдони тўғрисидаги барча маълумотларни исталган вақтда интернет тармоғига уланган ҳолда олиш имкониятига эга бўлади.\nАсосийси, яйловларни бошқариш ва ундан самарали фойдаланишнинг ахборотлашган янги тизимини ишлаб чиқишга эришилади. Бу каби саъй-ҳаракатлар ерлар тўғрисидаги маълумотларнинг электрон шаклини яратиш ва ундан оқилона фойдаланиш имкониятини кенгайтиради.


20:43 / 03.08.2016\n«Тошшаҳартрансхизмат» компанияси шаҳар автобуслари ҳаракатини кузатишга мўлжалланган TashBus мобил дастури (Android) синов режимида ишга туширилгани ҳақида маълум қилди.\n«Газета.uz» хабарига кўра, ушбу дастур ёрдамида фойдаланувчилар автобуснинг бекатга келиш вақтини билиб олиш орқали ўзларининг йўлга чиқишларини режалаштира олишади. Шу билан биргаликда ушбу дастур автобуснинг давлат рақами, ҳаракат тезлиги ва бекатгача бўлган масофа сингари маълумотларни беради.\nШунингдек, фойдаланувчилар илова ёрдамида қўйидаги имкониятларга ҳам эга:\n- танланган йўналишдаги автобусларнинг ҳаракатини кузатиш;\n- автобусларнинг танланган бекатга келиши вақтига оид маълумотга эга бўлиш;\n- танланган бекатдан қайси йўналишлар ўтиши ҳақида маълумот олиш;\n- энг яқинроқдаги автобуснинг энг яқин бекатгача бўлган оралиқ масофасини билиб олиш;\n- жадаллик имкониятига эга бўлиш учун танланган йўналишлар рўйхатига янги йўналишлар қўшиш ва яна бошқа ҳар-хил фойдали функциялар.\nБекатлар каталоги тегишли бекатдан қайси йўналишлар ўтишини билишга ёрдам беради. Қидирув функцияси орқали автобусни рақами бўйича, бекатни эса номи бўйича топиш мумкин. «Жойлашув» функцияси яқин атрофдаги бекатларни кўрсатиб беради. Йўналишларга тезда кириш учун уларни танланган рўйхатга киритиш талаб этилади.\nGrand Technology System компанияси билан ҳамкорликда ишлаб чиқилган дастур пойтахтдаги барча автобус йўналишларини қамраб олади. Яқин орада унинг iOS-версияси ҳам чиқарилади.\nБундан ташқари, хизматнинг веб-версияси — «TashBus.uz» сайтини ташкил этиш режалаштирилган.


Муҳокама давом этади: Кейинги президент… | Jahonnoma\nМуҳокама давом этади: Кейинги президент…\nPosted on March 31, 2013 by Jahongir Muhammad\nХалқ томонидан эркин сайланса, уни қўллаш демократия талаби\nСАВОЛ: Ўзбекистонга кейинги президент бўлиш учун бутун дунёга танилиш керак. Ўшанда бутун дунё ўша одамни қўллайди. Сиз эса ўзингиз ҳам танимган одамни қўлламоқчисиз. Буни қандай тушиниш керак?(Салим).\nЖАВОБ: Гапингизга қўшилмайман.\nДунёни бошқараётган кучлар танилган одамни қўлламайди. Чунки унинг душманлари кўп ва ички жанжал чиқади деб танилмаган одамни олдинга олиб чиқиш сиёсий протоколга кириб бўлди. Буни Афғонистон, Ироқ, Миср, Тунис ва мана энди Сурияда ҳам кўраяпмиз. Бизда ҳам агар шундай кун келиб қолса, ҳамма билан гаплаша оладиган, барча кучлар қабул қиладиган одам танланади.\nБу саволнинг бир қисми бўйича.\nИккинчи қисмига келсак, Ўзбекистонда тинч йўл билан, қонуний тарзда халқ томонидан эркин сайланадиган одамни қўллаш шарт. Ўшандагина демократик жараёнларга кириб бориш мумкин.\nТанимаган ва билмаган одамни эмас, халқ сайлаган одамни қўллайман дедим.\n« Кейинги президент бўйича савол-жавоблардан Биз бу ҳақда ёзгандик »\nShohi Jahon, on April 4, 2013 at 10:03 pm said:\nПрезидент касал деган ҳабарни эшитганимдан кейин, АҚШ элчисининг жорий фаолиятини кузатдим, деб ёзибсиз. Ҳар доим ҳам шундай бўлиши керакми?! Масалан 2003 йилда ҳам шундай “Президентнинг йўқолиши” бўлганида элчиларнинг фаолиятига таъсир бўлганми? Сиз китобларингизнинг бирида Унинг самолёт ичида даволангани, бунинг учун кимлардир келиб, олтин олиб кетгани ҳақида ёзган эдингиз. Албатта бадиий асар ҳақиқатга юз фоиз мос келиши талаб қилинмайди, лекин музокара шу ҳақда борар экан, Бизнинг сиёсий онгимиз ўсиши учун, ўша аввалги мия ҳасталиги ҳақида билганларингизни ўртоқлашсангиз….\nҲурмат билан, Шоҳи Жаҳон.\nJM, on April 4, 2013 at 10:46 pm said:\nИшорат ҳар томонда бўлади. Истаган одам уни кўра олади. Элчи масаласи мингтадан биттаси. 2003 йилда нафақат элчи, балки Оқсарой ҳам ваҳимага тушиб қолган. Чунки бошда ўсимта топилса аниқ ўлади деган тушунчамиз бор.Ундай эмас экан. Ўсимтанинг ҳам тури бўларкан. Тарқаладиган ва тарқалмайдигани бўлар экан. ИАК масаласида ўсимтани эрта аниқлаб, олиб ташлашганини ёзган эдик.\nАлбатта тирик жон, касали бўлади, тузалади, ўлади ва ҳоказо.\n2003 йилдан бери ўзбекнинг жуда кўп олтинлари ИАКнинг саломатлиги учун сарфландики, у ҳали сизу мендан ҳам узоқ яшаса, ажабланмаслик керак.\nҲайдар Алиев Нахичеванда юрганида докторлар уни мия раки деб даволашган. У президент бўлгандан кейин Олмония ва АҚШда миллион-миллион долларни сарфлаб амалиёт қилинди. Қарангки, 94 йил яшади. Барибир АҚШда даволанаётиб ўлиб қолди. Демоқчиманки, бугун ИАКнинг имкониятлари жуда катта. Кўрдингиз, Наврўзда оёқларини “чапга отайми, ўнгга отайми” қилиб ўйнаб ҳам берди,Тошкент вилоят кенгашида эса нақд бир ярим соат оёқда туриб лақиллади. Гапларидан мияси ҳам жойида эканлиги сезилиб турибди.\nҲали ҳам тузелда Олмониянинг учқич-касалхонаси турганини айтишади. Бугун пулингиз етса юракни алмаштириш оддий ҳолга айланиб бормоқда. ИАКнинг юраги хасталанса аламаштириб қўйишлари ҳеч гап эмас.\nЛекин “Аллоҳ оламан деса ҳеч нарса қутқаза олмайди” дейишади. Аллоҳ эса олмай турибди. Дуогўйлари кўплигидан бўлса керак?


Фуқароларнинг мурожаатлари билан ишлаш | Toyloq.uz\nФуқароларни қабул қилишни ташкил этиш учун масъулият туман ҳокимлиги умумий бўлим мудири А. Турсунов зиммасига юклатилади.\nФуқароларнинг мурожаатларини ўрганиб чиқиш учунтуман ҳокими ёки ушбу мурожаат кўриб чиқиш учун юборилган ҳоким ўринбосари томонидан тегишли мутахассислардан иборат ишчи гуруҳ тузилиши мумкин. Фуқароларнинг таклифлари тушган кундан эътиборан бир ойгача бўлган муддатда кўриб чиқилади (қўшимча ўрганиш талаб этиладиган таклифлар бундан мустасно) ва бу ҳақда таклиф киритган шахсга ўн кун муддат ичида маълум қилинади. Ариза ва шикоятлар туман ҳокимлигига тушган кунидан эътиборан бир ойгача бўлган муддат ичида, қўшимча ўрганишни ва текширишни талаб этмайдиган ариза ва шикоятлар эса ўн беш кундан кечиктирмай кўриб чиқилади. Ариза ёки шикоятни кўриб чиқиш учун текшириш ўтказиш, қўшимча материаллар талаб қилиб олиш ёки бошқа чора-тадбирлар кўриш зарур бўлган ҳолларда, ариза ёки шикоятни кўриб чиқиш муддати туман ҳокими томонидан истисно тариқасида узоғи билан бир ойга узайтирилиши мумкин ва бу ҳақда ариза ёки шикоят берган шахсга маълум қилинади. Туман ҳокимлигига қабулга келган фуқароларга мурожаатлари бўйича ўша пайтда тушунтириш берилади, масаланинг моҳиятига қараб унинг кўриб чиқилиши натижалари тўғрисида мурожаат муаллифларига ёзма шаклда хабар берилиши ҳам мумкин.\nТуман ҳокимлиги умумий бўлим мудири А.Турсунов ҳар куннинг охирида фуқароларнинг мурожаатларини рўйхатдан ўтказиш ва улар билан олиб борилган ишларни таҳлил қилади, қонун бузилиш ҳолатларига йўл қўймаслик чораларини кўради. Ой якунлари бўйича шаҳар ҳокимлигига фуқаролардан келган мурожаатларни умумлаштиради ва уларни мазмуни бўйича таҳлил қилади. Таҳлилий маълумотларни туман ҳокимлиги аппарат йиғилишлари муҳокамасига киритади.\n12. Турсунов Акбар Хабибуллаевич\n13. Туман ҳокимлиги Девонхона бўлими мудири\n14. Манзил: Тойлоқ тумани, А.Темур кўчаси 22 уй\n15. Телефон: 0 (366) 231-99-23


Эронда ракеталар ишлаб чиқарувчи учинчи ер ости заводи қурилди\n15:35 / 25.05.2017\nЭрон ракета қуроли ишлаб чиқариш учун учинчи ер ости заводини қурди. Бу ҳақда “ислом инқилоби қўриқчилари” Корпусининг ҳаво-космик кучлари қўмондони бригада генерали Амир Али Ҳожизода пайшанба куни хабар берди. Fars агентлиги унинг сўзларини келтирган.\n"Биз мудофаа қувватини режага кўра ошириб бормоқдамиз. Шуни эълон қилишим мумкинки, Эронда сўнгги бир неча йил давомида ислом инқилоби корпуси кучлари томонидан ракеталар ишлаб чиқариш бўйича учинчи ер ости заводи қурилди", - дея айтиб ўтди генерал Дизфул шаҳрида чиқиш қилиб. Айнан шу шаҳар Эрон-Ироқ уруши (1980-1988 йиллар) давомида йирик жанговар ҳаракатлар аренасига айланган.\nШунингдек, Ҳожизоданинг хабар беришича, ислом инқилоби корпуси кучлари томонидан ишлаб чиқилаётган янги “ер-ер” туркумидаги баллистик ракета “Дизфул” деб номланади.


ҚОРАСУВ – КЎҲНА САМАРҚАНДНИНГ ЯНГИ МАВЗЕСИ | Ўзбекистон Халқ демократик партияси\n2019-08-23 12:08:04 5252\nЎзининг бой тарихий ва маданий меросига эга бўлган кўҳна Самарқанд бугун ҳар жиҳатдан обод ва кўркам масканга айланди. Истиқлол туфайли қадимий осори-атиқаларининг ўз ҳолига қайтарилиши, янги-янги замонавий иншоотларнинг барпо этилиши, кўчаларнинг кенгайтирилиши, сўлим боғ-роғларнинг барпо этилиши шаҳар қиёфасини бутунлай ўзгартириб юборди.\nБугун эса қадимий шаҳарнинг ёнгинасида, Самарқанд туманига қарашли бўлган 50 гектарлик ҳудудда янги Қорасув массиви қад ростлади. Қисқа муддатларда кенг кўламли бунёдкорлик, ободонлаштириш ишлари амалга оширилди.\nЭнди янги массивда бажарилган бунёдкорлик ишлари ҳақида батафсилроқ тўхталайлик:\n2018 йил дастури бўйича аҳоли учун «Ўзшаҳарқурилишинвест» инжиниринг компанияси томонидан жами 32 та 7 қаватли уй-жой қурилди. Ҳарбий хизматчилар учун «Қишлоққурилишинвест» инжиниринг компанияси томонидан жами 12 та 5 қаватли 3 хонали уй, 1 та 235 ўринли мактабгача таълим муассасаси ва 1 та янги мактаб биноси барпо этилди.\nАйни пайтда ушбу масканда 2019 йил дастури бўйича аҳоли учун «Ўзшаҳарқурилишинвест» инжиниринг компанияси томонидан жами 13 та 7 қаватли уй-жой қурилмоқда. Шунингдек, 2019-2021 йиллар давомида «Агромир Билдинг» масъулияти чекланган жамияти томонидан Туркиянинг замонавий технологияси асосида монолит усулида жами 72 та уй-жой қурилиши режалаштирилган бўлиб, ҳозир 30 та уй-жой қурилиши олиб борилмоқда.\n2019 йилнинг охирига қадар қуриб, фойдаланишга топширилиши режалаштирилган 18 та турар жой биносида қурувчилар қисқа фурсат ичида кенг кўламдаги ишларни амалга оширди. Замон талабларига ҳамоҳанг барпо этилаётган ушбу турар жой бинолари 12-16 қаватдан иборат бўлади. Қурилишда 1 минг 500 дан зиёд ишчи ва мутахассис меҳнат қилмоқда.\nМаълумки, туркиялик қурувчилар жаҳон қурилиш бозорида ўзига хос нуфузга эга. «Агромир Билдинг» масъулияти чекланган жамиятининг ушбу мамлакат қурувчилари билан ўзаро ҳамкорлиги Қорасув массивида олиб борилаётган бунёдкорлик жараёнида ўз самарасини бермоқда. Ҳозир 150 нафардан ортиқ туркиялик қурувчи-муҳандис кўп қаватли турар жойларни барпо этишда иштирок этаётир.\n— Бу массивда қурилиши режалаштирилган уйлар тез ва сифатли барпо этилади. Масалан, 16 қаватли уйни бир ойда қуриб битириш мумкин. Бу биноларнинг зилзилага бардошлилиги ҳам юқори, — дейди лойиҳа координатори туркиялик мутахассис Жейхун Хуюктепа. — Давр ўзгарди, замонавий меъморчилик, урбанизация, деган атамалар пайдо бўлди. Қорасув массивида амалга оширилаётган қурилиш жараёнларида ҳам ана шу жиҳатларни кўриш мумкин. Яъни, ҳар бир бино қурилишида ҳудуднинг кескин континентал иқлими, бино хоналарида тоза ва мўътадил ҳавони таъминлаш ҳисобга олинмоқда. Биноларнинг ичи табиат фаслларига монанд қишда иссиқ, ёзда салқин бўлиши таъминланади.\nЯнги маскандаги ижтимоий-иқтисодий жабҳалардаги ўзгаришлар, одамлар турмуш шароити вилоят ҳокимлигининг доимий эътиборида бўлиб келмоқда. Буни яқинда вилоят ҳокими Эркинжон Турдимовнинг ушбу маскандаги янги қурилган кўп қаватли уйларда яшаётган аҳоли билан мулоқот ўтказганлигидан ҳам англаш мумкин.\nДаставвал, вилоят ҳокими янги уй-жойларда яшаётган аҳолининг муаммоларини эшитди. Кимдир янги қурилган арзон уй-жойлар нархининг асоссиз кўтарилиб кетганини айтса, яна кимдир уйнинг сифати ҳақида гапирди. Яна бошқа киши маҳалладаги боғчанинг ойлик бадали жуда қимматлигидан шикоят қилди.\n– Қурувчилар уйимизни тўлиқ ва сифатли қилиб битирмасдан кетди, – дейди 21-уйнинг 35-хонадонида яшовчи Сайёра Маҳмадиёрова. – Бу ҳам етмагандай, уй олишда шартнома қилаётганимизда унинг бир квадрат метр нархи 2 миллион 800 минг сўм, деб айтилган эди. Аммо бугун банк бизга ҳар бир квадрат метр учун 3 миллион 400 минг сўмдан тўлашимизни айтяпти. Турмуш ўртоғим ўқитувчи бўлиб ишлайди. Ўзим ишсизман, икки нафар фарзандимиз бор, бунча пулни тўлашга имкониятимиз йўқ.\n– Кимнинг уйи сифатсиз, чала қурилган бўлса, тегишли ташкилотлар томонидан унинг ҳолати ўрганиб чиқилади ва кетадиган харажат уй эгасига албатта ундириб берилади, – деди вилоят ҳокими. – Ундирилган маблағ эвазига ҳар ким ўз уйини таъмирлайди. Негаки, бу иш яна қурувчига юклатиладиган бўлса, муаммо кўпаяверади. Шунингдек, шу бугуноқ яшаётган уйларингизни квадрат метрини аниқлаштириб берамиз ва белгиланганидан кам чиқадиган бўлса, умумий тўловдан сизнинг фойдангизга олиб қолинади.\nШундан сўнг вилоят ҳокими фуқаролар томонидан берилган саволларга атрофлича жавоб қайтарди ва Қорасув массивида амалга ошириладиган қурилиш-бунёдкорлик ишлари билан танишди.\nМазкур массивда айни пайтда 16 қаватли замонавий уйлар қурилаётган бўлса, келаси йилдан бошлаб 30 қаватли бинолар қад ростлай бошлайди. Шунингдек, маҳаллада замон талаблари даражасидаги 1500 ўринли мактаб ва давлат-хусусий шерикчилик асосидаги боғчалар қурилади. Яқин йилларда бу ҳудуд юз минг нафар аҳоли, келажакда эса 1 миллион киши яшайдиган шаҳарчага айланади.


Узбекистонда тиббиёт коллежлари урнида Ибн Сино мактаблари ташкил этилади – КУН УЗ\nГлавная / Сиёсат / Узбекистонда тиббиёт коллежлари урнида Ибн Сино мактаблари ташкил этилади\n26.02.2020\tСиёсат Comments Off on Узбекистонда тиббиёт коллежлари урнида Ибн Сино мактаблари ташкил этилади 18 Показы\nПрезидент иштирокидаги йигилишда Узбекистонда хар 10 минг ахолига 23 нафар шифокор тугри келаётгани, махаллий тиббиёт ходимлари куникмасини оширишга эътибор каратилмаётгани, ихтисослашган марказ ва худудий муассаса уртасида вертикал тизим шаклланмагани кайд этилиб, тиббий ёрдам сифати ва куламини ошириш буйича топшириклар берилди.\nУзбекистон Республикаси Президенти Шавкат Мирзиёев 25 февраль куни согликни саклаш тизимини ривожлантириш, тиббий хизмат сифатини ошириш буйича галдаги мухим вазифалар мухокамасига багишланган йигилиш утказди.\n«Давлатимиз рахбари фаолиятининг илк кунларидан тинчлик ва согликни таъминлашни ижтимоий хаётимизнинг энг мухим йуналишлари этиб белгилаган эди. Утган йилларда бу борада улкан ислохотлар амалга оширилди.\n2018 йил 7 декабрдаги Президент фармонига мувофик, 2019-2025 йилларда Согликни саклаш тизимини ривожлантириш концепцияси хамда тегишли дастур тасдикланди. Барча худудларда шифохоналар бунёд этилиб, замонавий жихозланмокда. Давлат муассасалари билан бир каторда хусусий тиббиёт йуналиши хам жадал ривожланмокда. Даволаш фаолияти турлари 50тадан 126тага купайтирилиб, катор имтиёзлар берилгани туфайли утган йили 634та хусусий тиббиёт муассасаси ташкил этилди.\nОдамлар энг куп мурожаат киладиган шошилинч ва тез ёрдам йуналишида марказлашган яхлит тизим яратилди. Тез ёрдам бригадаларининг сони 818тадан карийб 2 мингтага етказилди ва ахолига янада якинлаштирилди. Ихтисослашган автомашиналар парки янгиланди.\nПрезидентимиз Шавкат Мирзиёев шу йил январь ойида Олий Мажлисга йуллаган Мурожаатномасида сохадаги ислохотларни давом эттириб, тиббий хизмат сифатини ошириш, хусусий тиббиётни ривожлантириш, адолат ва ракобатни таъминлаш буйича уз мулохазаларини баён этган эди.\nБугунги йигилишда ушбу вазифаларни амалга ошириш чора-тадбирлари мухокама килинди», дейилади президент матбуот хизмати хабарида.\nАввало, ихтисослашган тиббий ёрдам сифати ва куламини ошириш лозимлиги таъкидланди.\nМамлакатда хар 10 минг ахолига 23 нафар шифокор тугри келаётгани, махаллий тиббиёт ходимлари куникмасини оширишга эътибор каратилмаётгани, ихтисослашган марказ ва худудий муассаса уртасида вертикал тизим шаклланмагани кайд этиб утилган.\nДаволаниш учун ордер бериш тизимида ижтимоий адолат таъминланмаётгани, бу жараёнда факат давлат муассасалари иштирок этиши ракобатни чеклаётгани курсатиб утилган. Шу боис ордер бериш тизимини такомиллаштириш ва очиклигини таъминлаш буйича курсатмалар берилган.\nСогликни саклаш сохасини молиялаштириш тизими танкидий тахлил этилган. 20-30 фоиз маблаг самарасиз сарфланаётгани курсатиб утилган. Узбекистонда бирламчи тиббий-санитария учун ажратилаётган маблаг улуши 35-40 фоизни ташкил этади. Хорижда эса бу курсаткич 60 фоиздан ошади.\nДавлат ва хусусий тиббиёт учун тенг шарт-шароит, ракобат мухити яратилмагани, молиялаштиришда электрон тизимнинг йуклиги маблаглар унумдорлигини тахлил килиш имконини бермаётганига эътибор каратилган.\nСохани молиялаштиришни такомиллаштириш, мажбурий тиббий сугуртага оид конунлар кабул килиб, уни боскичма-боскич жорий этиш мухимлиги айтилган.\nКадрлар тайёрлаш ва малакасини ошириш борасида хам камчиликлар мавжудлиги, масалан, факат 12та олий таълим муассасаси узлуксиз касбий малака ошириш хукукига эгалиги, хозирда 50 фоиз шифокор малака ошириш билан камраб олинмагани таъкидланган.\nШу боис мазкур тизимни кайта куриб чикиб, бу борадаги камровни кенгайтириш, малака ошириш курсларини Коракалпогистон ва вилоятлар марказларида ташкил этиб, мутахассисларга кулайлик яратиш буйича топшириклар берилган.\n«Эскича услубда колиб кетган тиббиёт коллежлари урнида Ибн Сино мактаблари ташкил этиб, дарс ва амалиётни замон талаблари асосида утиш зарурлиги таъкидланди.\nЖойлардаги согликни саклаш бошкармалари бюрократик тузилма булиб колгани, худудий даражада касалликларни тахлил килиш буйича тизимли ишлар йуклиги курсатиб утилди. Туман тиббиёт бирлашмаси рахбари айни пайтда марказий шифохона бош шифокори булгани сабабли вакти ва маблагнинг асосий кисмини касалликларни даволашга сарфламокда.\nДавлатимиз рахбари касалликлар профилактикаси масаласига алохида эътибор каратиб, бошкарув идоралари ишини айнан шунга йуналтириш лозимлигини таъкидлади. Ахоли уртасида соглом турмуш тарзини кенг карор топтириш, тугри овкатланиш ва пиёда юришнинг саломатликка фойдасини таргиб этиш мухимлиги кайд этилди», дейилади хабарда.\nЙигилишда соха мутасаддилари ушбу вазифаларни амалга ошириш чора-тадбирлари юзасидан такдимот утказди.


“Манчестер Сити” Де Брюйнесиз қандай ўйнайди?\nКиритилган сана: 2018-08-26 12:02\n“Манчестер Сити” ўтган мавсумда “Йилнинг энг яхши футболчиси” бўлган вакили Кевин Де Брюйненинг тиззасидан жиддий жароҳат олиб анча вақт майдондан ташқарида қолиши туфайли унинг ўрнини кимлар билан тўлдириши мумкин? Гвардиола ўз етакчисисиз қай кўринишда “жангга” киришади? Бу саволларга қуйида жавоб излашга уриниб кўрамиз.\nХосеп Гвардиола бельгиялик плеймейкерсиз мавсумнинг уч ойини ўтказишга мажбур. Албатта Де Брюйненинг ўрнини муносиб тарзда тўлдира оладиган маҳоратли футболчилар “Манчестер Сити”да етарлича. Бироқ уларнинг бирортаси ундаги маҳоратга эга эмас.\n26 ёшли футболчи ўтган мавсумда “шаҳарликлар” сафида ярим ҳимоядаги марказий ролни бажарганди. Фақатгина бир ўйинда иштирок этолмаган Де Брюйне мавсумни 37 ўйинда 16 гол билан якунлашга эришган эди.\nУ шунингдек жамоадошлари учун сермаҳсул яратувчи вазифасини ҳам ўтаб берганди. У шерикларига 106 та имконият яратиб берди. Ундан кейин Кристиан Эриксен (96 та) ва Сеск Фабрегаслар (91 та) бу ишни бошқалардан кўра кўпроқ бажарган. Агарда 36 ўйинда 32 гол урган Муҳаммад Салоҳ бўлмаганида Де Брюйне АФА нинг “Йилнинг энг яхши футболчиси” совринини ҳам ютган бўларди.\nГвардиола энди ўз тактик режаларини қайта кўриб чиқишига тўғри келади. Қуйида каталониялик мураббий унинг ўрнини тўлдириши мумкин бўлган уч вариант ҳақида сўз боради.\n4-3-3 ўйин схемасида – Фоден ёки Сильва\n“Этиҳад”да Гвардиола олтитадан кам бўлмаган ўйини тизимини қўллаб кўрди. Бироқ у энг кўп 4-3-3 дан фойдаланди.\nБу ўйин тизимини у беш қўлидай билади, боиси “Барселона”га болалигидан қўшилганидан бери бу тизимнинг паст-баландини жуда яхши билади. Боз устига бу схема уни дунёга танитди, кўплаб совринлар ютди.\nЎтган мавсумда таянч ярим ҳимоясида Фернандиньо, ундан олдинда эса бельгиялик футболчи билан Давид Сильва ҳаракат қилди.\nФутболда биттасининг кулфати бошқасининг ютуғи ҳисобланади. Де Брюйненинг йўқлиги Бернардо Сильвага кириш эшикларини очади. У кучли ҳужум чизиғи – Стерлинг, Агуэро ва Санелар ортида ўзини “балиқдек ҳис қилиши” мумкин.\nАлбатта бу ягона вариант эмас. Эҳтимол мавсумолди йиғинда ўзини ижобий томондан кўрсата олган Фил Фоденга ҳам асосий таркибда ўйнаш баҳти тақдим қилини мумкин. 18 ёшли ярим ҳимоячини ижарага бериб юборилиши ҳақидаги хабарларга қарамай, Гвардиола уни жамоада олиб қолиши ва ёш шогирдига ишонч билдириши эҳтимоли йўқ эмас.\n3-5-2 ўйин тизимига қайтиш\n>>> Давоми «Футбол олами» блогида


“Қуроқ” ҳақида олақуроқ қайдлар - Аҳмад Аъзам\nBy AdminMart 3, 2013No Comments\nҲозир, “Қуроқ”ни ўқиб тугатгач, таассуротимни ифодалаб беришга сўз тополмай турган пайтимда бир нарса хаёлимга келди: асарингизни ўқиётган одамни кузатиш имкони бўлганми Сизда? Афсуски, ўқиётган пайтимда юзимда қандай ифода бўлганини, нима деб хитоб қилганимни, қайси жойида мириқиб кулганимни, қаерида хазин тортиб қолганимни кўрганингиз ёк. Агар кўра олганингизда, булар барчаси асарингизга берилган чин баҳо бўлар эди… Сиз каби сўз устаси бўлганимда, нималарни ҳис қилганиму нималар хаёлимдан ўтганини жуда яхши ифодалаб беролган бўлар эдим… Ҳозир ёзаётганларим эса олақуроқ қайдлар, холос…\nБу асар менга “Ойнинг гардиши”ни эслатди. Эшак минган бола, мактабнинг олмасидан ўғирлаб ейиши, қулоқчўзар муаллим, отангиз… Йўқ, буни ўзингизни такрорлагансиз деган маънода айтмадим. Тўғрироғи, “Ойнинг гардиши”нинг яратилишида қайси хотираларга таянганингизни билиб олдим демоқчиман. Шундай, бу менинг касб касалим, асар (“Ойнинг гардиши”)нинг ижодий тарихини билиш истаги билан боғлиқ. “Ойнинг гардиши” бошқа бир олам. “Қуроқ”нинг юки оғирроқдек туюлди менга. Бошда шунчаки ўйинқароқлик билан берилаётган эшак ҳақидаги тасвирга асар охирига бориб шунақа жиддий (ҳатто анчагина қалтис) мазмун юкланишини, очиғи, кутмагандим. Эҳтимол, бошқа бир одамда кутмагани содир бўлганлиги ўзгача таассурот уйғотар. Лекин мен шундан кейин яна ортга қарадим: барча хотираларни бирлаштирадиган, уларга умумий бир руҳ берадиган нарсани яққолроқ ҳис қилдим. Кутмагандим дейишим ҳам аслида унчалик тўғри бўлмас. Асарнинг бошланишида,синфдошларимнинг гапларида менга таъна бор эди, деганингиздаёқ кейинги хотираларни шунга мос тушуниш, ҳис қилишга тайёрланганман (албатта, ўзим сезиб-сезмай). Кейин ҳам ора-орада ўша умумий руҳ, кайфиятга келиб боғланаётган ипларни сезиб турдим. Бироқ айнан эшак образига шунақа жиддий мазмун, шунақа оғир юк ортишингизни кутмагандим. Чунки бу шунчаки бир эшак, болалигингизда миниб юрган, хотираларингиздаги бир деталь эди, холос–да, мен учун.\n…Эй Худойим, қачон бунақа кулгандим–а?!! Йўқ, мени бунақа кулдирган жойини кўчирма қилиб келтиролмайман, мана бу жойи деб ҳам айтолмайман, ёк…\n“Шу чопишим бир умрлик экан, бир умр одамлар орасида яшаб, бир умрки уларга томон югураман”. Ёлғизлик ҳақида айтганларингиз одамни ўйлантиради. Юз йил, минг йилдан бери ёлғизликдан қочиб қутулолмадим, ёк, қанча ўйласам ҳам, сабабини, охирини, нималигини ўйлаб, минг бор таҳлилдан ўтказсам ҳам ундан қутулолмадим… Эҳтимол ана шу ўйловлар жараёнининг ўзи мени одамлардан узоқлатиб, янаям ёлғизлатиб қўяётгандир…\nҲашар саҳнаси кўп нарсани очиб беради. Ҳамқишлоқларни яшаб турган ҳаётидан уялишга мажбур қилгансиз, бунда сизнинг айбингиз ёк, лекин туриш-турмушингизнинг ўзи шуни таъкидлаб тураверади. Ўз ҳаётидан қониқмасликлари кераклигига ишора қилиб тураверади.\n“Қуроқ”дан келиб чиқадиган асосий гапни айтолганим ёк. Буни икки оғиз гап билан айтолмайман. Қишлоқнинг, шу бир қишлоқ тимсолида, мисолида ўзбекнинг, миллатнинг, халқнинг ДАРДи ўзгача бир йўсинда ифодасини топибди. Талқин ҳам бошқача, лекин тўғри талқин, ўз болалиги билан, ўзининг чин хотиралари билан далил келтириб турган одамга эътироз ёк.Далил келтираётганингиз учун фақат сизга эътирозим ёк, десам тўғри бўлмайди. Хотираларингиз мениям ортга қарашга мажбур қилди, ўзим кўрган-билганларимга ҳам бошқача қарашга ундади. Агар эътироз қилмоқчи бўлсам, сизгагина эмас, ўзимга, ўзимнинг билганларимга ҳам қарши чиқишим керак бўлади. Бу эса мумкин эмас.


Ўзбекистонда аэропортлар бошқаруви хорижликларга топширилиши мумкин « Ўзбекистон Халқ Ҳаракати\nЎзбекистонда аэропортлар бошқаруви хорижликларга топширилиши мумкин\n06 November 2018 - 9:39\n“Озодлик” радиосининг хабар беришича, Ўзбекистон аэропортларидаги хизмат кўрсатиш даражасини ошириш учун уларни танлов асосида ташқи бошқарув учун инвесторларга топшириш вариантларини кўриб чиқиш кўзда тутилмоқда. Бу ҳақда Кун.уз сайти бош вазир ўринбосари Азиз Абдуҳакимов сўзларига таянган ҳолда маълум қилди.\nАбдуҳакимовга кўра, бу иш Ўзбекистон президентининг туризм ривожига янгича импульс беришга доир топшириғи асосида амалга оширилмоқда.\n“Ҳаво йўлларига нисбатан жиддий режаларимиз бор. Миллий авиаташувчи авиацион паркидан фойдаланиш самарадорлигини ошириш билан бирга, мунтазам ва чартер рейслар географиясини ошириш учун хорижий авиакомпанияларни жалб қилиш. Аэропортлардаги хизмат кўрсатиш даражасини ошириш учун уларни алоҳида тузилмага ажратиш, танлов асосида ташқи бошқарув учун инвесторларга топшириш вариантларини кўриб чиқиш кўзда тутилган”, – деди бош вазир ўринбосари.\nМулозимга кўра, йўловчи авиаташувчи бозорининг давлат бошқарув тизимини тубдан қайта кўриб чиқиш, институционал асосларини такомиллаштириш ҳам режалаштирилмоқда. Бунда функцияларни давлат бошқаруви, авиаташувчи ва аэропортларни бошқарувчи операторга тақсимлаш кўзда тутилаяпти.\nБундан ташқари, авиация, темир йўл ва автомобиль инфратузилмаси ҳамда зарур коммуникациялар динамик ривожига оид дастурларни ҳам молиялаштириш учун халқаро молиявий институтларни жалб қилиш масаласи кўриб чиқилади.


Prostata kasalligini qanday davosi bor? - Онлайн савол-жавоб\nУрология, Андрология +18\nQattiq shamollap angenam ogiyapti\nQuvug`im shamolagan shekili, nima qilay?\nBurin bitish xolati…\nКасалликни аниқлашда ёрдам берсангиз\nПростатитни келтириб чиқарувчи сабаблар турлича бўлиб, ягона сабабни қидириш ва уни даволаш учун қаратилган даво муолажалари кутилган натижага олиб келмайди. Простатитни клиник белгилари сезиларли бўлмаслиги мумкин, агар сизда чаноқ оралиғида оғриқ кузатилса, пешоб қилиш вақтида еқимсиз сезгилар бўлса, сийдик йўлидан ажралишлар келса, албатта уролог билан маслаҳатлашинг.\nПростатит ташҳиси комплекс тарзда қўйилади, чунки касаллик турини, кечиш босқичини, асоратларини ва даволаш усулини белгиловчи бошқа факторларни эътиборга олиш керак. Простатит клиникаси турли беморларда турлича бўлиши мумкин. Шунинг учун тўғри ташҳисни фақат специалист-шифокор куя олади.\nКасаллик кечиши ўзига хос бўлганлиги учун даволаш муолажалари ҳам ўзига хос бўлади. Простатитни клиник кечиши бир хил эмас, баъзида касаллик қўзғалади, баъзида асоратлар юзага келади, баъзида яширин кечиши мумкин. Шу сабабдан доимий шифор кузатуви керак бўлади.\nПростатитни даволаш учун антибиотикни тўғри танлаш керак, унинг дозаси ва даволаш схемасини ҳар бир бемор учун индивидуал ҳолда танланади ва бу урогенитал микрофлорани аниқлагандан кейин амалга оширилади.\nИнфекциядан қутилиш билангина простатитни даволаб бўлмайди. Простата безида қон димланишини ҳам тўғрилаш керак.\nПростата безининг патологик ўзгаришлари ўзига хос ва турлича бўлганлиги учун ҳам уни даволовчи универсал дори воситаси йўқ. Шифокор сизга турли дори воситаларини ва ҳар хил даво муолажаларини тавсия қилиши мумкин.\nДаволаш натижасида узоқ вақтли ремиссияга (сурункали касалликни босилиши) эришилган тақдирда ҳам, профилактик тарзда шифокор кўригидан ўтиб туринг, чунки касаллик қўзгаганда буни сиз сезмаслигингиз мумкин.\nБир неча шифокорлар маслаҳатини бир вақтда бажариш тўғри деган беморлар янглишадилар, чунки тўғри маслаҳатлар ҳам баъзида бир-бирига зид бўлиши мумкин. Шунинг учун касалликни бир шифокор маслаҳати асосида даволанг.\nЖинсий ҳает тарзингизни нормаллаштиринг.\nДаволаниш давомида спиртли ичимликларни истеъмол қилманг. Спиртли ичимликлар простатитнинг провокатори ҳисобланади.\nТананинг совқотиши қиска вақт давомида бўлса ҳам, касалликни авжга чиқишига олиб келади.\nЖисмоний меҳнат ва спорт (сузиш ва велоспортдан ташқари) простатитни даволашга ижобий таъсир кўрсатади.\nАччик озиқ-овқат ва таомлар (саримсоқ, пиез, мурч, гармдори, дудланган таомлар) простатитни авжга чиқишига (қўзғалишига) олиб келади. Уксус, лимон, карам, тузланган бодринг, помидор бундан истисно.\nСурункали ич қотиш просатата безининг қон айланишини бузади, простатит кечишига ва давосига салбий таъсир кўрсатади.\nЎз вақтида аниқланган рецидив (касаллик қайталаниши) енгил даволанади, шифокорингиз тавсиясига ремиссия вақтида ҳам риоя қилинг.\nПростата безини массаж қилиш простатитни даволашда ўзига хос ва керакли муолажа бўлиб ҳисобланади.\nҲаммага маълумки даво ҳамма вақт ҳам касалликдан тўлиқ қутилишга олиб келмайди, лекин беморнинг умумий аҳволи яхшиланади ва асоратлар хавфи камаяди.\nҲатто узоқ вақтгача тузалмаган сурункали простатит нормал оилавий ҳает кечиришга тўсқинлик қила олмайди. Кенг тарқалган афоризм «простата-эркакларнинг иккинчи юраги» объектив қаралса нотўғридир. Эркакларда аеллардагидек юрак фақат битта бўлади


Interfutbol.Uz | Миллий лигаларда гол урган энг ёши катта футболчилар ҳақида...\nМиллий лигаларда гол урган энг ёши катта футболчилар ҳақида...\n2018-11-08 09:05:00 332 0 Ahadxon\nКлаудио Писарро Бундеслига тарихида 40 ёшидан ўтиб, гол муаллифига айланган атиги иккинчи футболчи бўлди. Қисқаси, «Вердер» фахрийси «Байер»га қарши кечган аламли баҳс (2:6)да жамоасининг биринчи голини ўз номига ёзиб қўйди, аммо рекорд ҳамон бошқа кишига тегишли. Кимга? Соккер.ру сайти (!!!!!!!!!) шу саволга жавоб бериш баробарида Европанинг етакчи миллий чемпионатлари рекордчилари - энг «қари» тўпурарларига зимдан нигоҳ ташлади.\nБундеслига: Мирко ВОТАВА\n1996 йили «Вердер» учун 40 ёш 3 ой 30 кунлигида гол урган. Перулик тиним-тинчимас Клаудио Писарро Бундеслигада гол муаллифига айланганлар орасида энг «қари» мақомини олиш учун яна озгина сабр қилиши керак. У «Байер» дарвозасини 40 ёшу 25 кунлигида нишонга олди, бироқ «Вердер» теннисча ҳисоб (2:6)да енгилди. Эътиборлиси, рекорд айнан «Вердер» вакилига тегишли: Мирко Вотава 1996 йили «Штутгарт» дарвозабонини ранжитган вақт 40 ёшдан деярди 4 ой ўтганди. Яна бир қизиқ томони, асли чех саналган германиялик ярим ҳимоячи худди Клаудио каби илк голини ҳам «Вердер» сафида нишонлаганди. Бундеслигада гол муаллифига айланган «қари»лар рейтингида учинчи бўлиб турган Манфред Бургсмюллер (у 7 йил рекордчи мақомида юрди) ҳам айнан «мусиқачилар» таркибида ўзини икўрсатганига нима дейсиз? Тушунарлики, Клаудиода Вотавани 1-ўриндан маҳрум этиш учун реал имконият бор. Перулик футболчи бунинг учун 2019 йилнинг 2 февралидан кейин Бундеслига ўйинларида лоақал 1та гол урса, бас.\nАПЛ: Тедди ШЕРИНГЕМ\n2006 йили «Вест Хэм» учун 40 ёш 8 ой 24 кунлигида гол урган. Англиялик афсонавий ҳужумчи - маҳаллий Премьер-лигада 40 йиллик юбилейидан кейин гол қувончини туйган ягона футболчи. «Айиқ» лақабли Шерингем 1999 йилнинг май ойида ўз фаолиятидаги энг муҳим голлардан бирини нишонлаганди: «Бавария»га қарши кечган ЧЛ финали охирги дақиқаларини эсланг. Умуман, Тедди 35 ёшига қадар «Олд Траффорд»да ўйнади, шундан кейин «Тоттенхэм», «Портсмут» ва «Вест Хэм» клублари сафида ҳам ўзини кўрсатди. Хусусан, «болғачилар» учун урган охирги голи унга АПЛнинг энг «қари» тўпурари мақомини тақдим этди. Шери ўшанда собиқ жамоаси - «Портсмут» дарвозабонини ранжитганди. Тўғри, «ВХ» якунда 1:2 ҳисобида мағлубиятга учраган, аммо Тедди Шерингем энг «қари гол» белгиси билан АПЛ тарихидан жой олди. Орадан 13 йил ўтдики, рекордни янгилашга қодир фахрий кўринмаяпти.\n2002 йили «Депортиво» учун 40 ёш 4 ой 17 кунлигида гол урган. Ўхшашликни қаранг, Германия, Испания ва Англия чемпионатларида рекорд қайд этилган ўйинларда уларнинг муаллифлари ўз жамоалари билан мағлубиятни тан олган. Ҳаттоки, ҳисоб ҳам бир хил - 1:2. Хуллас, Вотава ва Шерингем каби Донато ҳам омадсиз ўйинда рекорд ўрнатганди. Таянч ярим ҳимоячиси «Депортиво» сафида «Валенсия» дарвозасини ишғол этганида, 40 ёш 4 ой 17 кунлик эди. Эътиборлиси, Испания Примеросида ҳам бошқа ҳеч қайси футболчи 40 ёш чегарасидан кейин гол урган эмас. Айтиш ўринли, Донато Гама да Сильва - Ла-лига афсонаси. Бразилиялик ҳужумчи 5 мавсум «Атлетико» шарафини ҳимоя қилган, бу вақтда «Қирол кубоги»нинг 2 карра соҳиби бўлган. Кейин нақ 10 йил давомида «Депортиво» равнақи йўлида тер тўкиб, клуб билан чемпионликни тантана қилган. Доната фаолиятини 2003 йили тугатган: ўша вақт Испания ташқарисида туғилган футболчилар орасида ўйинлар сони бўйича Примеро рекорди айнан унга тегишли эди. Шу жойда аниқлик киритувчи битта маълумотни келтириш жоиз: Донато бразилиялик бўлсада, Испания паспортини олган ва ўтган асрнинг 90-йиллари «Қизил фурия» сафида 12 марта майдонга тушиб, 3та гол урган.\n«А» серияси: Свенд ХАНСЕН\n1951 йили «Аталанта» учун 44 ёш 9 ой 24 кунлигида гол урган. Испания ва Англия рекордлари XXI асрда қайд этилган. Агар Клаудио Писарро бўшашмаса, Германия рекорди ҳам яқин орада янгиланади. Италия «А» сериясининг энг юксак натижаси эса, XX аср ўрталарида кузатилган. Эҳтимолки, рекорд кўрсаткич ҳали-вери ўз аҳамиятини йўқотмаса керак. Гап шундаки, унинг муаллифи қайсидир хизмат кўрсатган «амаки» ҳам, итальян футболи ёки муайян битта клуб афсонаси ҳам эмас. Оддий айтганда, даниялик ярим ҳимоячи «А» сериясига фахрий ёшда қадам босганди. Умумий айтганда, Хансен «Аталанта» учун 13та гол урган. Қаранг, унинг охирги аниқ зарбаси ҳам мағлубиятли ўйинга тўғри келган. Яъни Свенд «Интер»га 1:3 ҳисобида бой берилган баҳсда тарихга кирганди. Шундан буён деярли 70 йил давомида Хансен рекордига энг яқин келган футболчи - бу Алессандро Костакурта. У «Милан» таркибида 41 ёшу 25 кунлигида ўз номига гол ёзиб қўйди.\nЛига 1: Роже КУРТУА\n1956 йили «АС Труа Сан-Савен» учун 44 ёшу 4 кунлигида гол урган. Яна бир қадимий ва «ўзгармас» рекодр. Франция чемпионатининг энг ёши улуғ голеадори ёшлик чоғи Швейцарияда тўпурарлик маҳоратини намойиш этган ва охирига қадар маҳсулдорлик меъёрини пасайтирган эмас. Умуман олганда, «Реал» клуби ва Бельгия терма жамоаси дарвозабони фамилиядошининг фаолияти нақ 25 йилга чўзилган ва ҳужумчи бу вақт оралиғида 300тадан кўп гол урган. Роже шулардан бири туфайли Лига 1 тарихига кирган. Дарвоқе, шу йил апрель ойида чемпионатдаги «умрбоқий» ўйинчимлардан бири Бенжамен Ниве «Труа» учун 41 ёш 3 ой 26 кунлигида гол урди - рекордга йўл бўлсин...\nРПЛ: Сергей НАТАЛУШКО\n2000 йили «Сатурн» учун 39 ёш 8 ой 4 кунлигида гол урган. Россия чемпионати шу масалада ҳам етакчи лигалар олдига тушолмайди. Ахир «кўҳна қитъа»даги илғор чемпионатларнинг ҳар бирида рекодчилари 40 ёшдан катта, рус диёрида эса... Хуллас, Наталушко муҳим голни 2000 йилнинг 17 май куни нишонлаган. Диққатга сазовор томони, у ўшада битр ўқ билан икки қуённи нишонга олганди: шахсан ўзи рекордчи бўлиш баробарида дарвозабон Руслан Нигматуллинга тегишли рекорд қуруқ серияни узиб қўйган. Айтганча, Наталушко шундан роппа-роса 1 ой олдин - 17 апрель куни Россия чемпионати тарихида «хет-трик»ка эришган энг ёши катта футболчи бўлганди. Бу натижаси ҳам ҳали янгилангани йўқ, албатта.\nЕвропанинг кучли 5та миллий лигасида гол урган энг «қари» футболчилар (тартиб бўйича)\nТҒр. Футболчи Лига Клуби Ёши\n1. Свенд ХАНСЕН «А» серияси «Аталанта» 44 ёш 9 ой 24 кун\n2. Роже КУРТУА Лига 1 «АС Труа Сан-Савен» 44 ёшу 4 кун\n3. Тедди ШЕРИНГЕМ АПЛ «Вест Хэм» 40 ёш 8 ой 24 кун\n4. ДОНАТО Примеро «Депортиво» учун 40 ёш 4 ой 17 кун\n5. Мирко ВОТАВА Бундеслига «Вердер» 40 ёш 3 ой 30 кун


ВАЗИРЛАР МАҲКАМАСИНИНГ АХБОРОТИ\n17 июнь куни Вазирлар Маҳкамаси ходимларининг икки нафаридан COVID-19 инфекцияси аниқланди. Ўрганишлар натижасида коронавирус уларда клиник белгиларсиз (симптомларсиз) кечаётгани маълум бўлди.\nЖорий йил 17 июнь куни Вазирлар Маҳкамаси ходимларининг икки нафаридан COVID-19 инфекцияси аниқланди. Ўрганишлар натижасида коронавирус уларда клиник белгиларсиз (симптомларсиз) кечаётгани маълум бўлди.\nБелгиланган тартибда зарур чоралар кўрилиб ушбу ходимлар шифокорлар назоратига олинди. Улар билан иш жараёнида мулоқотда бўлган ходимлар икки ҳафта муддатга карантинга ўтказилди ва айни пайтда Вазирлар Маҳкамаси доимий тартибда ишламоқда.\nШуни алоҳида қайд этиш лозимки, ҳукумат пандемия даврида мунтазам равишда фаолият юритиб келмоқда.


Олма-ота-Бишкек трассасидаги йўл-транспорт ҳодисасида 5 киши ҳалок бўлди\n07:19 / 10.09.2015\nҚозоғистоннинг Олма-ота вилоятида Олма-ота-Бишкек трассасида юз берган йўл-транспорт ҳодисасида 5 киши ҳалок бўлди, яна 2 киши жароҳатланди, деб хабар бермоқда вилоят ички ишлар департаменти матбуот хизмати.\nПолицияда маълум қилинишича, автоҳалокат трассанинг 122-километрида, Жамбул тумани Оқтерак қишлоғи яқинида юз берди. Йўл-транспорт ҳодисасида “Лада-Приора” ва “Мерседес бенц” автомобиллари тўқнашиб кетган.\n“Дастлабки маълумотларига кўра, ЙТҲ сабабчиси бошқарувни қўлдан чиқариб, қарама-қарши йўналишга чиқиб кетган ва “Мерседес” билан тўқнашиб кетган “Лада-Приора” автомобили ҳайдовчиси ҳисобланади. ЙТҲ ҳолати бўйича жиноий иш қўзғатилди”, деб хабар берилмоқда.\nВоқеа жойида “Лада Приора”даги икки йўловчи ва “Мерседес”даги 3 йўловчи ҳалок бўлган. Машиналарнинг иккала ҳайдовчиси ҳам турли жароҳатлар билан яқин орадага шифохонага етказилган.


4 сентябрь куни юртимизда қандай об-ҳаво кутилмоқда? - Zamin.uz\n13:36 / 03.09.2020\n4 сентябрь куни юртимизда қандай об-ҳаво кутилмоқда?\nГидрометеорология хизмати маркази эртага, 4 сентябрь куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 18-20 даража, кундузи 32-34 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 27-32 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 32-37 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 30-35 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 18-23 даража, кундузи 32-37 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 30-35 даража иссиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 11-16 даража илиқ, кундузи 18-23 даража иссиқ бўлади. “Замин” янгиликларини “Facebook”да кузатиб боринг\n7 август куни Ўзбекистонда қандай об-ҳаво кутилмоқда?\n6-08-2020, 14:45, Ўзбекистон\n5 август куни Ўзбекистонда қандай об-ҳаво кутилмоқда?\n4-08-2020, 11:39, Ўзбекистон


25.02.2018 11:45 0 966\nБуюк лашкарбоши Темучиннинг ҳам ҳамма қатори сирлари бор эди. Уларнинг баъзилари оддий, бошқаси жуда мудҳиш...\nЧингизхон — ўз акасининг қотили\nЧингизхоннинг отаси қўшни қабилага ҳужум чоғи ҳалок бўлгач, етти болани тарбиялаш, тўйдириш онанинг зиммасига тушади. Тўққиз ёшида бўлажак фотиҳ овқат устида жанжаллашиб, ўз акаси Бектерни ўлдириб қўяди.\n«Куйдирилган ер» тактикаси\nЧингизхоннинг дастлабки юришлари барча душман қабилаларни қириб ташлаш билан якун топган. Ҳатто аёллар ва ёш болалар ҳам аяб ўтирилмаган. Мўғуллар ҳукмдори ҳеч кимга шафқат қилмаган, унинг қўшинларидан фақат куйик ер қолган, холос.\nМўғул хони динларни империяда тартиб-интизомни таъминловчи воситалардан бири дея ҳисоблаган. У жаҳон динлари асосларини диққат билан ўрганган. Уни айниқса ислом, даосизм ва христианлик қизиқтирган. Империя ҳудудида исталган динга эътиқод қилиш ҳуқуқи берилган, айёр ҳукмдор шу орқали давлатнинг бирлигини мустаҳкамлашга уринган. Аммо ўзи бутпарастлигича қолган.\nНотаниш қиёфали жангчи\nСиз Чингизхоннинг расмини ҳеч бўлмганда мактаб дарслигида кўргансиз, у ҳақида яратилган ўнлаб филмларни эса айтмаса ҳам бўлади. Аммо мўғул фотиҳининг асил қиёфаси қандай бўлгани ҳақида ҳеч кимда аниқ маълумот йўқ. Тарихчилар фақат бир фактни ишонч билан айта оладилар: Чингизхоннинг сочлари малла бўлган.\nЧингизхон ва аёллар\nҲар бир бўйсундирилган қабиладан Чингизхон учун 15 ёшдан ошмаган энг чиройли қизлар танлаб олинган. Темучиннинг ҳарамида бир неча минг аёл бўлган. Уларнинг кўпчилиги хондан фарзанд кўрган. Шунингдек, бугунги кунда 16 миллион одамнинг аждодлари бевосита Чингизхонга бориб тақалади деган илмий фараз ҳам бор.\nЧингизхоннинг юришлари 40 миллион кишининг ёстиғини қуритган. Бу ўша даврда сайёрамиз аҳолисининг 11 фоизини ташкил қилар эди.\nЧингизхоннинг вафоти сабаби ҳалигача жумбоқ. 65 ёшида ҳам улкан империя ҳукмдори кучли эди, унинг ўлими қариликдан эмаслиги айтилади. Баъзи тарихчилар хоннинг тангут маликаси томонидан пичоқланганини тахмин қиладилар.\n#Роналду - 126


Бахтиёр Ашурматов: “Қўқон футболини юқори даражага олиб чиқиш, мухлислар меҳрини қозониш учун юракдан ишлайман” / CHAMPIONAT.asia\n21:14U-18 Биринчилиги. "Қўқон-1912" - "Бухоро" 2:3 0 21:12"Шердор" "Шўртан" меҳмони бўлади 0 21:08U-21 Биринчилиги. "Пахтакор" - "Навбаҳор" 3:0 0 21:05Мбаппе: “Зиданнинг автомобилига чиққач, ундан: “оёқ кийимимни ечишим керакми?”, деб сўраганман” 6 21:01Танишинг, “Металлург”нинг янги футболчилари 9 20:40“Реал” “Ливерпуль” етакчисининг трансферига 180 млн евро сарфлашга тайёр 4 20:25ЕЧЛ. Нойер Вальдесни қувиб ўтди 1 20:00Давид Сильва “Ман Сити”да “Реал”дан кимни кўришни истаётганини ошкор қилди 4 19:40Расман: “Рома” “Барса”дан ижарага олган футболчини сотиб олди 5 19:25Марадона Мессини қайси жамоада кўришни хоҳлаётганини айтди 13 18:50"Манчестер Юнайтед" 20 ёшли ҳужумчини ўз сафига қўшиб олмоқчи 1 18:31"Бавария" "Ливерпуль" ҳужумчисини харид қилмоқчи 10 18:10Карикатура: Серж Гнабри Лондонда 1 18:00Келишилган ўйинлар қироли Уилсон Раж Перумал билан суҳбат. У Ўзбекистон ҳақида нималар деди? 23 17:52Сарри: "Ювентус" Италияда ғалаба қозониши шарт" 4\nБахтиёр Ашурматов: “Қўқон футболини юқори даражага олиб чиқиш, мухлислар меҳрини қозониш учун юракдан ишлайман”\n14 дек 2019 11:28\nТеглар : интервью Қўқон-1912Бахтиёр Ашурматов\nБарчангизга маълумки “Қўқон-1912” футбол клубига Бахтиёр Ашурматов бош мураббий этиб тайинланди.\nБу воқеа барча ОАВ ходимлари ҳамда мухлислар ўртасида анчагина қизғин муҳокама қилинди ва бу жараён давом этмоқда. Журналистлар ҳамда мухлисларни қизиқтирган кўплаб саволларга жавоб олиш мақсадида, “шунқорлар”нинг янги бош мураббийи билан суҳбат ўтказдик.\n- Ассалому алайкум. "Қўқон-1912" жамоасига келишингиз қандай амалга ошди. Клуб билан қанча муддатли шартнома имзоладингиз ?\n- Ва алайкум ассалом. “Қўқон-1912” футбол клубига, жамоа раҳбари Бахтиёрака Толипов томонидан таклиф бўлди. Қўқонга келиб жамоа раҳбарлари билан кўришдик ва маслаҳатлашиб ишни бошладим. Гапни очиғи қачондир Қўқон жамоасини бошқаришни ният қилиб юрардим. Ва бу ниятим амалга ошди. Мен учун шартнома муддати муҳим эмас. Мен учун энг асосийси раҳбарият ва мухлислар ишончини оклаш. Ниятим “Қўқон-1912” жамоасида кўпроқ вақт давомида ишлаш ва Қўқон жамоасининг юкори ўринлар учун курашадиган жамоалар сафига қайтариш. Юракдан ишласак худо ҳоҳласа натижа яхши бўлади, натижа бўлгач шартнома муддати ҳам узаяверади. Имкониятдан фойдаланиб ишонч билдиришгани учун жамоа раҳбариятига миннатдорчилик билдираман.\n- Жамоа раҳбарияти олдингизга қандай мақсад ва вазифаларни қўйишди?\n- Жамоа раҳбарияти жамоани барқарор ўйин кўрсатадиган, мухлисларга манзур бўладиган жамоага айланишини исташади ва бу йўлда тинимсиз меҳнат қилишмокда. Раҳбарият олдимга яқин йиллар ичида жамоани юкори ўринлар учун курашадиган жамоага айлантиришни вазифа килиб қўйишмокда. Раҳбарларимизнинг орзуси “Қўқон-1912” жамоасини Осиё чемпионлар лигасида иштирок этишини кўриш. Тўғри бу босқичма босқич амалга оширилади. Лекин ишончим комилки худо хохласа “Қўқон-1912” тез орада юқори ўринлар учун курашадиган жамоага айланади. Бу йилги мавсум учун аник вазифа эса мавсум бошланишидан олдин раҳбарлар билан бўладиган учрашувда белгиланади.\n- "Қўқон-1912" мураббийлар штабида сизга кимлар ёрдам беради?\n- Мураббийлар штабида менга Қўқон футболи учун кўп меҳнати сингган Азиз Тўхтабоев, дарвозабонлар мураббийи Андрей Баклановлар ёрдам беришади. Шунингдек мураббийлар штабида Муҳиддин ака Абдувалиев иш олиб боради. Мураббийлар штабининг тўлиқ таркибини янги йилгача аниқлаб оламиз.\n- Жамоа қачондан янги мавсумга тайёргарликни бошлайди? Режалар ҳақида гапириб берсангиз?\n- Янги мавсумга тайёргарликни 20 декабрдан Қўқон шаҳрида бошлаймиз. Қўқонда 28 декабргача бўламиз. Янги йил байрамини ўтказиб олганимиздан кейин тайёргарликнинг кейинги босқичини 4 январдан 24 январгача Тошкентда ўтказамиз. Худо хохласа 26 январдан Фарғона шаҳрида бўладиган Ҳоким кубоги мусобақасида иштирок этамиз. Кейинги режаларимизда, имкониятларимизга қараб Туркияда ёки яна Тошкент шаҳрида йиғин олиб борамиз. Тайёргарликнинг аниқ режасини 1-2 кунда тасдиқлаб оламиз.\n- "Қўқон-1912" жамоасининг ўтган мавсумдаги ўйинларини кузатиб борганмисиз?\n- Албатта, “Қўқон-1912” жамоасининг ўйинларини кузатиб бордим. Бу жамоа она шаҳрим жамоаси бўлгани учун ҳеч қачон қўқонликларнинг иштирокларига бефарқ бўлмаганман. Ўтган мавсумларда Қўқонда ишлаган мураббийлар яхши жамоа тузишди. Лекин кўп ўйинларда омад етишмади деб ўйлайман. Шу ўринда ўтган мавсумда “Қўқон-1912” жамоасига меҳнатлари сингган мураббийларга миннатдорчилик билдираман. Нўмон ака Хасанов, кейин Азиз Тўхтабоев меҳнат қилишди. Мавсум охирида эса Тимур Кападзенинг ҳам хизматлари катта бўлди.\n- Таркибда ўзгаришлар бўладими? Қайси чизиқларни кучайтириш лозим деб ҳисоблайсиз?\n- Албатта таркибда ўзгаришлар бўлади. Энг асосийси жамоа ўзагини сақлаб қолишимиз керак. Жамоа сардори, жамоа учун жонини бериб ўйнайдиган Мурод Холмуҳаммедов, Қувондиқ Рўзиев ва бошқа бир нечта етакчи футболчиларни сақлаб қолмоқчимиз. Ва қўшимча ҳар бир позицияга яхши савиядаги футболчиларни таклиф қилишимиз керак бўлади. Айтиб ўтганимдек охирги пайтларда жамоани омад тарк этган. Ўз меҳнатимиз билан омад яна биз билан ҳамроҳ бўлишини истаймиз. Мухлисларимиз озгина жамоага ишончларини йукотишган. Биз чиройли, жанговор ўйинларимиз билан мухлисларимиз ишончини қайтаришимиз керак. Мухлисларимизнинг меҳрини қозонишимиз керак. Охирги пайтда мураббийлик фаолиятим бир текисда кечмаяпти. Мухлисларда ҳам икки хил фикр пайдо бўлган. Шу сабабли Қўқонда кўп йиллар давомида ишлаб, мураббий сифатида янги даражага чиқмокчиман. Қўқон шаҳридан 17 ёшимда чиқиб кетган эдим. Мана 26 йил ўтиб ўз туғилиб ўсган шаҳримга қайтибман. Худо хохласа Қўқон футболини юқори даражага олиб чиқиш, мухлислар меҳрини қозониш учун юракдан ишлайман. Менга раҳбарият, мухлислар катта ишонч билдиришяпти. Бу ишончни қадрига етган ҳолда, ишончни оқлаш учун бор кучим билан ишлайман.\n- Қўқонлик мухлисларга тилакларингиз?\n- Келаётган янги йил Ўзбекистон халқи учун, жамоамиз мухлислари учун илоҳим омадли келсин. Футболчиларимизнинг бахтига мухлисларимиз доимо соғ-саломат бўлишсин. Хонадонларида фақат хурсандчилик кунлар бўлсин. ”Қўқон-1912” жамоасининг жуда ҳам жонкуяр мухлислари бор. Илоҳим янги мавсумда стадионни тўлдириб ўтиришсин, жамоамизга ишонишсин. Худо ҳоҳласа футболчилар билан биргаликда ҳар бир ўйинда жанговор, мухлисларга манзур бўладиган ўйин намойиш қилиш учун ҳаракат қиламиз.\nАкрамжон Мамадалиев суҳбатлашди.\nU-18 Биринчилиги. "Қўқон-1912" - "Бухоро" 2:3 0\nИван Йосович: “Қўқон-1912” билан юқори натижаларга эришишимга ишонаман” 2\nЗоҳид Абдуллаев “Қўқон-1912” қароргоҳини тарк этди 2\n"Барселона" ўз тарбияланувчисини ортга қайтармоқчи, аммо... 2\nМузаффар Музаффаров "Қўқон-1912"га ўтади 9\n"Қўқон-1912" ва "Локомотив" назорат баҳсида жанговар дуранг қайд этишди 11\n14 дек 11:39:54\nIltimos Ketin Bahtiyor aka shu futboldan uzr Quqon muhlislari\n14 дек 11:32:02\nАшурматов Бахтиёр Борган жойингизда тошдай қотинг\n14 дек 22:11:00\nКечирасизлар-у лекин Бахтиёр Ашурматов балки яхши химоячи бўлгандир лекин мураббийлик унинг учун эмас. АГМКда бир омади келди шекилли лекин кейин аслида кимлиги кўриниб қолди, агар Сурхондан уни мухлислар ўз вактида қувмаганда Термизликлар хозиргидек чемпионатни 6-ўрида якунламаган балки, 1-лигага тушиб кетган бўларди.\n14 дек 18:49:14\nQo‘qon muhlislariga sabr tilayman,hafa bo‘lishmasinu tamom bo‘ldi Qo‘qon.Ashurmatovdan boshqa murabbiy yoq edimi? Mana shunday kazo kazo vadalarni Surxon muhlislariga ham bergandi.\n14 дек 16:11:31\nКуконга янги мураббий эмас Б.Толиповни урнига янги футболни тушунадиган одам куйиш керак аслида\n14 дек 12:23:46\nПёдоров иккиласига хайронманда айланиб мураббий булиб келаберади танкаси кушлими я якши уйинши булгандур лекин кулидан хишнима келмайди.\n14 дек 11:52:15\nQo'qonni boshqarish orzusi ekan. Uzi boshqarilmaga Qo'qon qoluvdida.\n14 дек 11:48:23\nХар доимгидек ёнидаги шериклари Зохид Нурматов ва Жалол Жўнашевлар бирга\n14 дек 11:46:39\nБир хил гаплар биззи мураббийлага теккан ва епишиб коган гапла\n14 дек 11:44:17\n3-ойдан кейин Сугдиёнада кейин Кизилкумда 1йил 1лигада кейин яна металургда бухорода...эээ хуллас айланиб юраверади бу бор гап бу...\n14 дек 11:34:56\nXar doimgi "navbatchi" gaplar!!!\n14 дек 20:11:16\nУни хали режасиям йук-ку.Бахтиердан фрйда йук.\n14 дек 20:08:12\nАшурматовлардан мураббий хам,футболчи хам чикмайди.Кукон 1912 командаси бошка мураббий топиши керай.Улардан футболимиз факат жабр топтади.\n14 дек 14:30:22\nКимларгадир ашурматов маькул келмаяпди лекин арконни узунрок ташлашни маслахат берар эдим уша наризо инсонларга айтмокчи булган гапим щуки бахтиержонга шароит берилиб айтган уйинчиларни таклиф этаолса ундан натижа кутса .булади булганда хам яхши натижа булади навбахорни кийин сайтда хам яхши бошкарган\n14 дек 13:44:19\nAbrσr SลγγσÐ φลŋ φσrυო\nNega aytmaydi shartnoma muddatini. Ko'zimni yumib imzolagan edim deb qo'yavering


Болалар соғлиги билан муаммолар — Dilkashradio.com\nБолалар соғлиги билан муаммолар\nАссалому алайкум қадрли ота-оналар. Оила аталмиш қўрғонда турли хил яхши-ёмон холатлар бўлиб туради. Айниқса бу муаммолар боланинг соғлиги билан боғлиқ бўлса, ота-она бирдек азоб чекади. Одатда соғлом болалар бир ёшда бир нечта сўзларни биладиган бўлади. Бироқ баъзи оилаларда бола 2 ёки ундан каттароқ бўлганида хам гапирмайди. Бунинг жиддий сабаблари бўлади, албатта. Боланинг гапирмаслигидан она хам ташвишда. Хўш бунинг сабаби нимада? Бола уч ёшга тўлгунча болалар невропатологи билан алоқани узмаслик керак. Негаки болада Бирон-бир ўзгаришларни сезсангиз сизнинг гумонларингизни тасдиқлаш ёки инкор этадиган киши фақатгина мутахасис бўлади. Айнан у сизга қаерга бориш, нима қилиш каби маслахатларни беради. Тўғри йўл кўрсатади. Боланинг тили чиқмаслигига баъзи касалликлар масалан, қон босимининг юқорилиги, мия гипоксияси, кислород танқислиги ёки туғилганда лат олиши сабаб бўлиши хам мумкин.\nБунда фақат неврологик касалликлар назарда тутилган. Бундай камчиликлар кузатилгандан сўнг бола билан шуғулланмаслик, ахамият бермаслик туфайли уч ёшга етгач жисмоний ривожида сустлик сезила бошлайди. Бу холатлар қанча тез даволанилса шунча яхши. Ахс холда бола биринчи синфга борганда ўқишни яхши ўзлаштиролмаслиги мумкин. Бош чаноқнинг ички қон босими юқори бўлган болалар бир дарс, 45 минут ўтира олишмайди, дарсни ўзлаштиришлари хам қийин бўлади. Баъзи оналар болаларининг ёрта ёшлариданоқ ўқиш ва ёзишга ўргатишни исташади. Невропатолог-шифокорларнинг фикрича, болани барвақт ўқишга ўргатиш унинг ривожланишига телевизор каби таъсир этар экан. Бир ярим – икки ёшда болага харфлар керак эмас. Унга пирамида, кубиклар, ва рангли расмларга бой китоблар зарур. Бундан ташқари баъзи ота-оналар уч ёшиданоқ чет тилларни ўрганишга берилиб кетадилар. Бу хам боланинг ривожига салбий таъсир этади. 7 ёш — мактаб ёши деб танлангани бежиз эмас, ахир.\nМутахасислар беш ёшгача бола миясини харф, рақам ва чет тиллар билан чарчатмасликни маслахат беришади. Болага бола бўлишига имконият беринг. Сиз болангизни 6 ёшдан мактабга бермоқчисиз, аммо у бунга хали тайёр эмас. Агар унинг харакатларини, ўйинларини кузатсангиз бунга хали тайёр эмаслигига ўзингиз амин бўласиз. Баъзи болалар 6 ёшларида хам мактабга тайёр бўлади. Уларда ўқиш ва ёзишга интилиш кучли бўлади. Бундай болалар 6 ёшидан хам мактабга боришлари мумкин. Аммо болангизни тезроқ ақлли бўлишга шоширманг. Агар болангиз ўйиқароқ бўлса, харфлар ва ёзувларни қабул қилиши қийин бўлса, уни 6 ёшдан мактабга бериб, қийнаб қўйманг. Унинг мияси хали мактабга тайёр бўлмаган пайтда мактаб вазифалари унга оғирлик қилиши ва оқибатда жиддий муаммоларни келтириб чиқариши мумкин. Бундай болаларни 7 ёшдам мактабга берган маъқул. Бола хақида яна бир нарса. Бола уч ёшга тўлганидан кейин нутқи тез тивожланишда ва такомиллашишда давом этади. Бола уч ёш бўлганида унинг сўз бойлиги 1200-1300тага етади.\nНутқ боланинг катталар ва болалар билан муомала қилишининг, атрофдаги дунёни тушунишининг асосий воситасига айланади. Уч яшар бола тасвирий фаолият билан шуғулланиш қобилиятига эга бўлади. У расм чиза бошлайди ва хар хил нарсаларни ясайди. Суратларни томоша қилишни яхши кўради, тинмай саволлар беради ва катталарнинг хикояларини қизиқиб тинглайди. Бола асосий рангларнинг номини билади, осон шеърларни ва куйларни эсида тутади ва такрорлайди. Хис – хаяжонли кечинмалар тобора турли – туман бўлиб боради – севинади, жахли чиқади, уялади, хафа бўлади. Болаларда хис туйғуларни ривожлантириш учун у билан бирга ўйнаш керак. Шунда у хам отаси ёки онасининг мухаббатини сезади. У шу ўйин ва муносабат орқали ўзини «химоядаман”, — деб хис қилади. Боланинг харакатларини кузатиб, керак пайтда уни мақтаб қўйиш керак. Катта бўла бошлагани сари болага аста-секин жавобгарлик беришни ўргатиш, унга ўзини хақиқий оила аъзосидай хис қилишига ёрдам беради. Бола бошқалар билан муносабатда бўлишни ўрганиши учун янги мухитга, янги одамлар ва янги нарсалар орасига олиб бориш керак. Шу орқали у мақсад қўйишни ўрганади ва характери ривожланади. Боланинг қисқа вақт ота-онасидан узоқроқда бўлиши унинг мустақил бўлишига ёрдам беради.\nАйрилиққа бошқача назар\nЯна ўша компьютер ҳақида


Ёшларга оид давлат сиёсати концепцияси тасдиқланди | NORMA.UZ\nВазирлар Маҳкамасининг 18.01.2021 йилдаги «Ўзбекистонда ёшларга оид давлат сиёсатини 2025 йилгача ривожлантириш концепциясини тасдиқлаш тўғрисида»ги 23-сон қарори қабул қилинди.\nКонцепция БМТнинг «Ёшлар–2030» стратегиясида белгиланган «Ёшлар манфаатларини кўзлаб, улар билан ишлаш» бош тамойилига асосланади. Шунингдек ҳужжат билан Концепцияни 2021-2022 йилларда амалга ошириш бўйича «йўл харитаси» тасдиқланди. Концепция 2023 йилдан бошлаб ҳар йили тасдиқланадиган тегишли «йўл хариталари» асосида босқичма-босқич амалга оширилади.\nЁшлар ишлари агентлигига вазирлик ва идоралар, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари билан биргаликда қуйидаги вазифаларни амалга ошириш топширилди:\n2022 йилдан бошлаб ҳар йили 1 декабрга қадар тегишли «Йўл харитаси» бажарилиши якунларини батафсил ўрганиш асосида кейинги йил учун «Йўл харитаси»ни ишлаб чиқиш ва тасдиқлаш учун Вазирлар Маҳкамасига киритиш;\nтегишли «йўл хариталари»нинг бажарилиши устидан доимий мониторинг олиб бориш.\nКонцепцияда қуйидаги вазифаларни бажариш назарда тутилган:\nёшларнинг қонуний ҳуқуқ ва манфаатларини ҳимоя қилишга қаратилган ҳуқуқий базани такомиллаштириш;\nтаълимнинг барча босқичларида ёшларнинг сифатли таълим олишини таъминлаш, ҳудудларда инклюзив таълим ривожланиши учун шарт-шароит яратиш;\nёшларга муносиб меҳнат шароитларини яратиш, уларнинг иқтисодий имкониятларини кенгайтириш, тадбиркорлик фаолиятини ривожлантириш;\nёшларни маданият, санъат, жисмоний тарбия ва спортга кенг жалб этиш, ёшларда ахборот технологияларидан фойдаланиш кўникмаларини ривожлантириш, улар ўртасида китобхонликни тарғиб қилиш, хотин-қизлар бандлигини таъминлашга қаратилган «Беш муҳим ташаббус»ни амалга ошириш;\nижтимоий ҳимояга муҳтож, ногиронлиги бор ёшлар, меҳрибонлик уйларида тарбияланган, етим болалар, боқувчисини йўқотган ва ота-она қарамоғидан маҳрум бўлган болаларни қўллаб-қувватлаш;\nёшларнинг ижтимоий фаоллигини ошириш, ёшлар жамоат ташкилотлари ва волонтёрлик ҳаракатларини қўллаб-қувватлаш ва бошқалар.\n«Йўл харитаси»га мувофиқ режалаштирилган айрим тадбирлар:\n«Болалар Омбудсмани тўғрисида»ги қонунни қабул қилиш;\nБМТнинг Ёшлар ҳуқуқлари тўғрисидаги халқаро конвенцияси лойиҳаси бўйича ёшлар иштирокида кенг доирада муҳокамаларни ташкил этиш;\nЎзбекистон ёшлари порталини ташкил этиш ва унда ёшлар сиёсатини баҳолаш миллий индекслари, ёшларга оид қонун ҳужжатлари базасини ва «Ёшлар мурожаати» электрон платформасини шакллантириш;\nёшларнинг инновацион, амалий ва истиқболли стартап лойиҳаларига грант маблағлари ажратиш;\nхалқаро ёш тадбиркорлар бизнес форуми ва стартап тадбирларини ўтказиш;\nмаиший зўравонликка учраётган ёш хотин-қизларни аниқлаш ва уларни ҳимоя қилишнинг таъсирчан механизмларини ишлаб чиқиш;\n«Биз биргамиз» шиори остида волонтёрлар форумини ташкил этиш;\nбарча меҳрибонлик уйларида тарбияланувчиларнинг инсон омилидан зарар кўриш ҳолатларини олдини олиш мақсадида ҳудудий мониторинг гуруҳлари фаолиятини йўлга қўйиш;\n2021 йил якунига қадар 102 та туман (шаҳар)да рақамли технологиялар ўқув марказларини ташкил этиш.\nҲужжат Қонун ҳужжатлари маълумотлари миллий базасида эълон қилинган ва 19.01.2021 йилдан кучга кирди.


Индонезияда «Имом ал-Бухорий» масжиди очилди — XUTBA.UZ\n10 04 2021 - 6:56 / - Хабар\nМусулмонлар учун муқаддас Рамазон ойи арафасида, шу йилнинг 9 апрель куни Индонезиянинг Чианжур шаҳрида чиройли мусулмонлар ибодатхонаси очилди.\nМасжидга «Имом ал-Бухорий» номи берилган, деб хабар беради Podrobno.uz. Масжид 2020 йил март ойида мамлакатимизнинг Ислом меъморчилигини ўрганиш доирасида Ўзбекистонга ташриф буюрган Гунадарма университети архитектура факультети профессор-ўқитувчилари ва талабаларининг лойиҳаларига биноан қурилган.\nЧет элда Ўзбекистоннинг ижобий имиджини тарғиб қилиш бўйича комплекс чора-тадбирлар доирасида, Жакартадаги Ўзбекистон элчихонаси Индонезиянинг Гунадарма университетининг 200 нафар талабаси учун 2020 йил 4 мартдан 18 мартгача Ўзбекистонга саёҳат уюштирди.\nИндонезиялик профессор-ўқитувчилар ва талабалар Бухоро, Самарқанд ва Тошкентнинг тарихий меъморчилигини ўрганишди. Саёҳат якунлари бўйича Индонезияда Ўзбекистонда тарихий биноларни қуриш усулларини амалга ошириш бўйича тавсияномалар тузилди.\nОрадан роппа-роса бир йил ўтиб, дунёда коронавирус ҳолатига қарамай, ўзбек меъморчилиги услубидаги масжид тўлиқ қурилди. Лойиҳа тўлиқ Гунадарма университети томонидан молиялаштирилди.\nЯнги масжидни безаш учун Ўзбекистон элчихонаси ходимлари Қуръони Каримнинг «Усмон мусҳафи», Имом ал-Бухорий мажмуаларининг деворий фотосуратларини тақдим этишди.\nГўзал хулқларимизни намоён қиладиган палладамиз


«ҚОНУНИЙ НИКОҲИМИЗ БОР, АММО ЭР-ХОТИН ЭМАСМИЗ...» | Суғдиёна биринчи аёллар электрон журнали\n«ҚОНУНИЙ НИКОҲИМИЗ БОР, АММО ЭР-ХОТИН ЭМАСМИЗ...»\nФҲДЁ бўйича 6 саволга жавоб\nҲуқуқ мавзусида таҳририятимизга кўплаб мурожаатлар бўлади. Имкон қадар ҳар бирига алоҳида ёндашишга, кези келганида суриштирув ўтказишга ҳаракат қиламиз. Бугунги мавзуни кўтаришимизга эса ФҲДЁ органига бўлаётган мурожаатлар сабаб бўлди. Аниқроғи тақдир ҳазилининг қурбонига айланган ва айни дам қай йўлдан боришни билмай қолган қиз мактуби. Мавзу доирасида ФҲДЁ бўлимига тааллуқли бўлган бошқа ҳолатларга ҳам аниқлик киритишга уриниб кўрамиз. Мутахассисимиз – Учтепа тумани ФҲДЁ бўлимининг иккинчи тоифали инспектори Холида ИСМАТУЛЛАЕВА. «ОҚ ЛИБОС КИЙМАЙ АЖРАШАЯПМАН...»\n– У билан совчилар орқали танишдик. Оилаларимиз бир-бирига маъқул келиб, кўп ўтмай фотиҳамиз бўлди. Никоҳдан ўтиш учун ариза ҳам топширдик. Куёв хорижда ўқигани боис тўй санаси аниқ бўлмаётганди. Шунга қарамай «ЗАГС дан ўтаверинглар» дейишди катталар. Уларга қулоқ солиб, айтганларидай қилдик. Шундан сўнг «эрим»ни ўқиши бўйича чақириб қолишди. Икки ҳафтада қайтаман деганича, кетдию... қайтмади. Ота-онасига «Тўйни кечиктиринглар, ўқишимда муаммо чиқди» дебди. Шунга ҳам бир йилдан ошди. Қариндошлар гап қилавериб, қўшнилар суриштиравериб, тинч қўйишмаяпти. Охийри, ота-онам «Тўй бўлмайди» дейишди. Ажабланарлиси, куёв томон ҳам осонгина кўна қолди. Бироқ бу ҳали ҳаммаси эмас. Паспортимда никоҳдан ўтганлик тўғрисида муҳр бор. Яъни қонунан эрлик аёлман. Турмушга чиқмай, ажрашаман деб сира ўйламагандим. Энди бу масалани қандай ҳал этиш мумкин?\n– Кўпчилик никоҳни бекор қилиш ва никоҳдан ажратиш ҳолатларини бир-бири билан адаштиради. Аслида эса муштарийимиз сингари қонунан никоҳдан ўтган, аммо бирга яшамаган эр-хотинлар никоҳни бекор қилиш учун ФҲДЁ бўлимига мурожаат қилсалар бўлади. Қай ҳолатларда никоҳни бекор қилиш ФҲДЁ орқали ҳал этилади? Агар эр-хотин ўртасида мулкий низо, вояга етмаган фарзандлар бўлмаса, эр-хотиндан бирининг доимий яшаш манзили бўйича ФҲДЁ бўлимига ариза билан мурожаат қилинади.\nФҲДЁ бўлимига мурожаат қилинаётганда ҳар иккала тарафнинг иштироки талаб қилинади. «АЖРАШМАЙ ҚАЙТА ОИЛА ҚУРИЛСА...»\nАжабланманг, чиндан ҳам бу каби вазиятлар йўқ эмас. Сўзимиз исботи сифатида мутахассислардан эшитган воқеамизни сўзлаб берамиз. Эр-хотин маълум сабабларга кўра ажрашишга қарор қилишди. Судга ариза берилди. Бу орада эркак хорижга ишлагани кетди-ю, ажрим ҳал этилмади. Орадан икки йил ўтиб, аёл турмушга чиқди. Фарзандли бўлди. Эркак ҳам ўша ёқларда уйлангани ҳақида хабар келди. Энди ўзингиз ўйланг, боланинг отаси ким? Биологик эмас, қонуний отаси. Албатта, аёлнинг биринчи турмушидаги қонуний эри. Аҳир улар ҳали ажрашишмаган. Хўш, энди боланинг ҳақиқий отаси унга насабини беролмайдими? Қонуний эрчи, боланинг отаси бўлиб қоладими?\n– Бу вазиятда аёлнинг қонуний эри нотариус ёки ФҲДЁ бўлимига мурожаат этиб, боланинг биологик отаси эмаслиги ҳақида ёзма кўрсатма беради. Бунинг учун эркак 300 кун мобайнида мурожаат қилиши лозим. Нотариус ёки ФҲДЁ бўлими мудираси томонидан ушбу маълумотнома тасдиқлангач, иккинчи томон, яъни биологик отаси болани фарзандликка олиши ва унга насабини бериши мумкин. «КУЁВИМ БОЛАНИ ТАН ОЛМАСА НИМА ҚИЛАМИЗ?»\nМуаммоли вазиятлардан яна бири. Танишгач, кимдандир эшитгандим ёки ўзим гувоҳи бўлганман десангиз ажаб эмас. – Куёвимнинг паспорти йўқолганлигига ишониб, «ЗАГС»дан ўтишни кейинга қолдиргандик. Аттанг, хато қилган эканмиз. Қизим ҳомиладор ҳолига қайтиб келиб ўтирибди. Эри эса ажрашаманга тушиб қолган. Бола туғилса, унга қандай қилиб гувоҳнома оламиз? Болага оталикни белгилаш-чи, у нима бўлади? Малика Ҳолматова, Тошкент вилояти\n– Аввало, никоҳдан ўтиш жараёнига жиддий ёндашиш керак эди. Шунда бу каби муаммоларга йўлиқмасдингиз. Зеро, никоҳ гувоҳномаси оила ташкил топганини билдирувчи ҳужжат бўлибгина қолмай, иккала томоннинг қонуний ҳақ-ҳуқуқини ҳам билдиради. Юзага келган вазиятда болага туғилганлик тўғрисида гувоҳнома олса бўлади. Бунинг учун қизингиз ФҲДЁ бўлимига мурожаат этиб, болага ўзининг насабини бериши ва ёлғиз она сифатида расмийлаштириши мумкин. Шундан сўнг оталикни белгилаш масаласида доимий яшаш жойи бўйича фуқаролик судига мурожаат қилинади. «ҚИЗЛИК ФАМИЛИЯМГА ҚАЙТМОҚЧИМАН...»\n– Эрим билан келишолмай ажрашиш учун судга ариза бердик. Ажрим ҳал қилингач, яна аввалги насабимга қайтишим учун ФҲДЁ бўлимига мурожаат қиламанми ёки паспорт бўлимигами? Шуни тушунтириб берсангиз.\nОзода Парпиева, Сирдаёр вилояти\n– Вояга етган фуқароларнинг насабларини ўзгартиришлари ўз ихтиёрларига боғлиқ. Юқоридаги вазиятда аёлнинг қизлик насабига қайтиши ажрим ҳал қилинаётган вақтда кўриб чиқилади. Бу ҳақда ажрим тўғрисидаги аризада кўрсатилиши керак. Суд томонидан насабининг ўзгартирилиши тўғрисида гувоҳнома берилгач, ушбу ҳужжат асосида паспорт олинади. Шундан сўнг ФҲДЁ бўлимига учрашиб, болаларнинг туғилганлик тўғрисидаги гувоҳномасига ўзгартириш киритилади. «НИКОҲ ГУВОҲНОМАСИ ЙЎҚОТИЛГАН БЎЛСА...»\n– Турмуш қурганимизга йигирма йилдан ошди. Яқинда керакли ҳужжатларни тартибга келтираётиб, никоҳ гувоҳномасининг йўқолганлигини билиб қолдик. Энди бу ҳужжатни қандай қилиб янгилашимиз мумкин?\nНигора Маъмурова, Тошкент шаҳри\n– Никоҳ қайд этилган жойда далолатнома ёзуви 75 йил давомида сақланади. Шунга кўра никоҳингиз қайд этилган ФҲДЁ бўлимига шахсни тасдиқловчи хужжат (паспорт) билан мурожаат қилиб, никоҳ гувоҳномасини қайтадан олишингиз мумкин.\n«НАБИРАМНИНГ НАСАБИНИ ЎЗГАРТИРСАМ БЎЛАДИМИ?»\n– Тўрт йил аввал қизим иккита фарзанди билан ажрашди. Шу пайтгача болаларнинг отаси бирор марта ҳам улардан хабар олмади. Ота дегани ҳам шунақа бўладими? Куёвдан аччиқланиб, набираларимни ўзимни насабимга олмоқчиман. Бурхониддин Аъзамов, Тошкент шаҳри\n– Вояга етмаган болаларнинг насабини ўзгартириш ота-онасининг розилиги билан амалга оширилади. Шунга кўра набираларингизга насабингизни беришингиз учун ота-онасининг розилиги талаб қилинади. Самира УЛУҒБЕКОВА тайёрлади.


Депутатлик сўрови: "Қияли сой"га тоза ичимлик суви келтирилди | Ўзбекистон "Адолат" социал-демократик партияси\nДепутатлик сўрови: “Қияли сой”га тоза ичимлик суви келтирилди\n6 Сентябрь, 14:47 • 2017 йил – Халқ билан мулоқот ва инсон манфаатлари йили, Депутат минбари, Фарғона вилояти, Янгиликлар • 245 марта кўрилди • Комментариев к записи Депутатлик сўрови: “Қияли сой”га тоза ичимлик суви келтирилди нет\nҚўқон шаҳрида 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ва «Халқ билан мулоқот ва инсон манфаатлари йили» Давлат дастури асосида аҳолини тоза ичимлик суви билан таъминлаш борасида самарали ишлар амалга оширилмоқда.\nҚўқон шаҳридаги кўплаб маҳаллаларда одамлар миллий ҳунармандчилик билан шуғулланадилар. Масалан, “Чархи кўприги” маҳалласида қадимдан юздан ортиқ хонадон пичоқчилик ҳунари билан рўзғор тебратиб келган. Қўқон хонлиги ҳукмронлиги даврида аслзодалар ва беклар учун ўткир тиғли ҳанжарлар шу маҳаллада тайёрлаб берилган, дейди, “Қияли сой” кўчаси аҳли.\nШаҳар ичида жойлашган ушбу кичкинагина маҳалла ўзаро ҳамжиҳатлик ва тотувлик билан кун кечиради. Бирор муаммога дуч келсалар, биргаликда, маслаҳат билан бартараф этишга ҳаракат қиладилар.\nЯқинда айнан мана шу маҳалла фуқаролари партиянинг халқ депутатлари Фарғона вилоят Кенгаши депутати Марифжон Холдаров қабулида бўлдилар ва тоза ичимлик суви муаммоси бўйича депутатга мурожаат қилдилар.\nМурожаатда маҳалланинг “Қияли сой” кўчасидаги хонадонлар уч йилдан буён тоза ичимлик суви билан таъминланмаётгани, аҳоли дринаж сувларидан истеъмол қилаётгани баён этилди.\nМазкур масалани обдан ўрганиб чиқиш мақсадида, депутат ҳудудга бориб, “Қияли сой” кўчаси одамлари кунда истеъмол қилаётган тоза ичимлик суви қаердан ташиб келтирилиши, унинг сифат таркиби билан қизиқди. Маълум бўлишича, қишлоқ аҳолиси ҳозирги кунда дринаж скважина қудуқ сувидан тоза ичимлик сифатида фойдаланаётган экан.\nБу жойда 2014 йилдан буён “Қувасойтаъмир” қурилиш ташкилоти таъмирлаш ишларини юритаётгани боис сув қувурлари канализациядан узиб қўйилган ва давлат дастури бўйича белгиланган ўзгаришларга маблағ ажратилгунга қадар ишлар тугалланмай, эътиборсизлик билан қолиб кетган.\nФахриддин Солиев, маҳалла фаоли:\n“Қияли сой”да юздан ортиқ хонадон, 216 та оила аъзолари яшайди. Ичимлик суви масаласида аҳоли қийинчиликка дуч келишида биз маҳалла фаолларининг ҳам бироз сусткашликка йўл қўйиб, айрим ташкилотлар раҳбарлари ваъдаларига ишонганимиз сабаб бўлди. Бунинг натижасида 3 км.га яқин масофадан тоза сув ташиб келтиришда болаларимиз, аёлларимиз анча овора бўлдилар. Мана, депутатимиз ушбу масалада ҳеч қандай муаммосиз ёрдам берди.\nДепутат Холдаров Маъруф Махмудович мурожаат бўйича ўз ваколатидан унумли фойдаланган ҳолда Қўқон шаҳар “Сувоқава” ИЧК раҳбари номига депутатлик сўрови йўллади. Ўз ўрнида ушбу ташкилот ҳам депутатга масалани ижобий ҳал этишда яхши ҳамкор бўла олди ва тез фурсат ўтиб кўчага эллик метрга яқин сув қувурлари келтирилди. Ҳозирда тоза ичимлик сувидан қайта баҳраманд бўлаётган қишоқнинг ёшу қариси ҳурсандлигидан депутатга миннатдорчилик билдирмоқда.\nСув – ҳаёт манбаи. Агар у бир кун жилдирамай қолса, хонадонингиздан гўёки, бор барака кетгандай бўлади. Маҳаллалар муаммоларига қулоқ тутиб, қишлоққа қайта барака улашгувчи депутатларимиз янада кўпаяверсин!\nФарғона вилоят Кенгаши матбуот котиби.\nДепутатлик сўрови: “Қияли сой”га тоза ичимлик суви келтирилди was last modified: Сентябрь 6th, 2017 by matbuot\n« Депутатларимиз сафи кенгайиб бормоқда Сиёсий форумдан сўнг… »


“Китобхонлик ҳафталиги” доирасида ижодий учрашув – O'zbekiston Davlat san'at va madaniyat institutining Farg'ona mintaqaviy filiali\n“Китобхонлик ҳафталиги” доирасида ижодий учрашув\nPosted on Aprel 6, 2021 Aprel 6, 2021 by Matbuot kotibi\nЎзбекистон давлат санъат ва маданият институтининг Фарғона минтақавий филиалида 2-10 апрель кунлари “Китобхонлик ҳафталиги” доирасида тадбирлар ўтказиш режалаштирилган. Шу муносабат билан режага мувофиқ турли ижодий учрашувлар, давра суҳбатлари ҳамда китоб кўргазмалари ташкил қилинмоқда. Бундан кўзланган асосий мақсад талабаларимизда китобсеварлик туйғусини кучайтиришдир.\nБу галги учрашувимиз меҳмонлари Фарғона вилояти Ахборот ва оммавий коммуникациялар бошқармаси бошлиғи Шоҳидбек Аслонов ҳамда Фарғона вилояти Архив иши ҳудудий бошқармаси бошлиғи Юсуфжон Камолов бўлдилар.\nДаставвал, Ўзбекистон давлат санъат ва маданият институтининг Фарғона минтақавий филиали директори, профессор Шамсиддин Усмонов меҳмонларга филиалдаги мавжуд йўналишлар, замонавий техник жиҳозлар билан безатилган ўқув ва ижодий хоналар, талабалар учун яратилган барча шарт-шароитлар билан яқиндан таништириб чиқишди. Шундан сўнг меҳмонлар «Кутубхона-ахборот фаолияти» йўналиши талабалари билан учрашиб, дўстона суҳбат қурдилар. Суҳбат давомида китобхонликнинг асрлар оша ҳаётимиздаги тутган ўрни ҳақида алоҳида маълумотлар берилди. Шунингдек, юртимиздаги барча ахборот-ресурс марказларида қандай фаолият олиб бориш кераклиги, китобларни қай йўсинда сақлаш борасида ҳам кенг маълумотлар бериб ўтилди. Мавзу юзасидан қизиқарли савол ва жавоблар ташкил этилди. Давра суҳбати сўнгида филиал раҳбарияти томонидан меҳмонларга ташаккурномалар тақдим этилди.\n← «Мен севган асар» мавзуси бўйича…


Назарбоев бензин нархининг ўсиши ҳақида фикр билдирди\n16:41 / 07.09.2015\nҚозоғистон президенти Нурсултон Назарбоев Оқмўла вилоятида ўтаётган Агрофорум доирасида қилган чиқишида бензин нархининг ўсишига муносабат билдирди. “Аҳоли АИ-92/95 русумли бензин нархининг ўсишини тўғри қабул қилди.\nБу бензиннинг 30 фоизини биз Россиядан харид қиламиз. Агар шундай қилмасак, бир ойдан кейин ҳаммаси тўхтайди, умуман бензинимиз бўлмайди. Бу иқтисодиёт қонунлари, ҳеч нарса қилиб бўлмайди. Биз эса очиқ божхона ҳудудидамиз, божхона йўқ, чегара очиқ. Шу боис чоралар кўриш керак, бу тўғри тушунилади деган умиддаман”, - унинг сўзларини келтиради КазИнформ агентлиги.\nШунингдек, Назарбоев танга курсининг беқарорлигини “тўғри тушуниш”га чақиргани хабар қилинга эди.


ШАКАР ЎРНИГА НИМАЛАР ИСТЕЪМОЛ ҚИЛСА БЎЛАДИ? Зарарли ва Соғлом Ширинлаштирувчилар ҳақида батафсил - UzShifo.Info - Sog'lom Yashash Tarzi Sirlari\nHome SALOMATLIK ASOSLARI ШАКАР ЎРНИГА НИМАЛАР ИСТЕЪМОЛ ҚИЛСА БЎЛАДИ? Зарарли ва Соғлом Ширинлаштирувчилар ҳақида батафсил\nFeruzabegim December 21, 2018 June 24, 2019\nОлдинги мақолада шакарнинг организмга қанчалик зарар қилишини кўриб чиққан эдик. Қуйидаги маълумотлар олдинги мақолада кўриб чиқилган бўлсада, мавзунинг жуда муҳимлиги сабабли яна алоҳида тўлиқроқ пост қилишга қарор қилдим.\nАввало, қарамликни келтириб чиқаргани ва зарарли бўлгани учун истеъмол қилиниши мутлақо тавсия қилинмаган ширинлаштирувчилар билан танишиб чиқинг.\nШакар. Ҳамма ёқ шакар…\nНосоғлом ширинлаштирувчилар рўйхати\nНосоғлом ширинлаштирувчиларга қуйидагилар киради:\nЧойга унда нима соламан?\nНосоғлом ширинлаштирувчилар ўрнига нималар истеъмол қилса бўлади?\nРафинадланган шакар ўрнига қуритилган ўрик, қуритилган қора узум (майиз), қуритилган оқ тутва шу каби ширин мевалардан (шакар қўшмай) сироп қилиб, пишириқларда ишлатса бўлади. Албатта, бунда рецептларга бироз ўзгартириш киритишга тўғри келади.\nМеъёрда истеъмол қилинганида зарарли бўлмаган табиий ширинлаштирувчилар рўйҳати\nШакарнинг организмга кўрсатадиган зарарлари ҳақида қуйидаги мақолада ўқишингиз мумкин:\n“Жамиятни заҳарлаётган дастурхон кўрки”


UFF.uz'да Пике теннисни ўзгартирмоқчи! Унинг лойиҳаси ўзини оқлармикин? (Hojiakbar Sirojiddinov блоги)\nПике теннисни ўзгартирмоқчи! Унинг лойиҳаси ўзини оқлармикин? (Hojiakbar Sirojiddinov блоги)\nЯнгиликлар » ЕВРОПА Ҳар йили Мадридда ўтказиладиган теннис мусобақасига кўплаб футбол юлдузлари ташриф буюришади. Бу одатга айланган. Бу сафар ҳам шундай бўлди, хусусан, «Барселона» аъзоси Жерард Пике «Madrid Open» турнирини ўтказиб юбормади. Бироқ кейинчалик маълум бўлдики, Пикенинг мусобақага ташриф буюришдан бошқа мақсади ҳам бор экан. Яъни у янги эркаклар турнирини ташкил этишни ният қилган.Пикенинг мазкур турнир борасидаги режалари ўзига хос: унинг бўлажак турнири плей-оффдан бошланади. Турнир битта шаҳарда ўтказилади, «El Espanol» сайтининг хабар беришича, бу Доха бўлиши мумкин. Аммо бу борада томошабинлар ва иштирокчиларнинг ҳам фикри инобатга олинади.Пике турнирни ташкил этиш борасида 10 йиллик шартнома имзолашни режа қилмоқда. Бироқ ҳозирча мазкур лойиҳанинг молиявий жиҳати муҳокама қилинмаган.КИМ ҚЎЛЛАБ-ҚУВВАТЛАЙДИ?Пикенинг мазкур лойиҳасини биринчи навбатда, таниқли теннисчилар — Новак Жокович, Рафаэль Надаль ва ATP ўйинчилари иттифоқи раҳбари Энди Маррей қўллаб-қувватлаяпти. Жоковичнинг айтишича, у Пике билан бу ҳақда бир неча марта суҳбатлашган, лекин батафсил муҳокама қилмаган, чунки ҳали бу борада расмий қадам ташлангани йўқ ва Новак бу турнир чиндан ҳам ташкил этиладими, йўқми, буни билмайди. Шунингдек, Жоковичнинг таъкидлашича, бу борадаги асосий муаммо теннис ташкилотлари билан келишиш ва уларни рози қилиш экан.Рафаэль Надал эса мазкур турнирни жуда яхши ташаббус, дея баҳолади. «Ўйлашимча, бу жуда яхши лойиҳа бўлади», дея ўз муносабатини билдирди теннисчи. Маррей ҳам Пикенинг лойиҳасини маъқуллашини айтиб ўтди ва юқори баҳо берди: «Агар ҳамма режалар амалга ошса, бу теннис учун яхши янгилик бўлади. Мазкур лойиҳанинг амалга ошиши ёки ошмаслиги алоҳида масала. Ўйлашимча, ушбу турнир лойиҳаси жуда кўплаб саволларни келтириб чиқаради, муҳокамаларга сабаб бўлади, аммо теннис учун фойдадан холи бўлмайди. Аслида, теннисга шунақа турнирлар керак».Айни пайтга келиб айрим ташкилотчилар мазкур лойиҳа атрофида бирлашиш истагини билдиришган, ҳатто АТР ҳам, гарчи бу борада расмий хабар бермаган бўлса-да, бу турнирни ташкил этишга хайрихоҳ эканлигини маълум қилган. Қолаверса, теннис ишқибозларига ҳам бу турнирнинг ташкил этилиши маъқул келмоқда. Биз учун қизиқ жиҳати эса ушбу турнирнинг Пикенинг ғояси асосида ташкил этилишидир.ДЭВИС КУБОГИНИ ОРТДА ҚОЛДИРАРМИКИН?Теннисда айни пайтда анча машҳур ва узоқ йиллик тарихга эга эркаклар мусобақаси — Девис Кубоги бор. Бироқ мазкур турнир сўнгги пайтларда кўплаб эътирозларга сабаб бўлмоқда. Биринчидан, у бутун мавсум давомида ўтказилади. Иккинчидан, ўйинлар жуда ноқулай вақтда ташкил этилади, теннисчилар «Катта шлем» турниридан кейин дарҳол Девис Кубоги учун курашга киришишга мажбур. Финал эса мавсум охирида ўтказилади ва бу теннисчиларни жуда толиқтиради. Хусусан, ўтган йили Дэвис Кубогини қўлга киритган Хуан Мартин дель Потро бу мавсумни ўтказиб юборишга қарор қилди, сабаби — жисмоний ҳолатини тиклаб олиш, чарчоқларни чиқариш. Учинчидан, ўйинлар ноқулай жойларда ўтказилади.\nМасалан, яқинда Россия мазкур мусобақани қаерда ўтказиш борасидаги масалани ўз фойдасига ҳал қилди — Дэвис Кубоги Владивосток ва Янги Уренгода бўлиб ўтди. Бироқ бу Испания термаси учун анча ноқулайлик келтириб чиқарди, сабаби испаниялик теннисчилар мазкур мусобақада қатнашиш учун мавсум ўртасида Узоқ Шарққа учишга мажбур бўлишди. Бундай омиллар кўплаб тажрибли теннисчиларнинг Дэвис Кубогида иштирок этмаслигига сабаб бўлмоқда. Масалан, 2015 йилда Энди Маррей яккалик баҳсларида Британияда кўплаб ютуқларни қўлга киритди, бутун мавсум давомида тинимсиз ўз устида ишлади, бироқ терма жамоа сафида ҳаракат қилгани йўқ.ITF ташкилотига Дэвис Кубогини ўзгартириш борасида бир қатор аризалар жўнатилди, аммо ҳеч қайси фикр инобатга олинмади. Жоковичнинг маълум қилишича, теннисчилар ҳам, ишқибозлар ҳам бу масалани муҳокама қилишдан чарчашган. Янги турнирни ташкил этиш эса жиддий муаммога сабаб бўлиши мумкин, яъни у Дэвис Кубоги билан рақобатга киришади. Бу рақобатда ютиб чиқиш учун эса моддий рағбатлантириш тизимини ўзгартириш керак.Шуни алоҳида таъкидлаш лозимки, тажрибали теннисчилар терма жамоа сафида ўйнашни хоҳлашади, аммо Дэвис Кубогининг ноқулай тақвими бунга имкон бермайди. Қолаверса, ишқибозлар ҳам ўйинлар ақл бовар қилмас даражадаги муҳитда ташкил этилишини жуда хоҳлашади. Улар айнан шундай муҳитдаги кескин ўйинларни томоша қилишни хуш кўришади. Хўш, Дэвис Кубогини сақлаб қолиб, уни нейтрал шаҳарда ўтказиш мумкинми? Жуда муҳим ва долзарб муаммо бу.\nДАВОМИ Манба: www.uff.uz Ўқилган: 1513. Фикрлар: 1.\nСана: 19.05.2017 17:09.\nToday.uz - tezkor axborotlar sayti. Bugungi futbol nigoxi Penalti.uz\nФутбол янгиликлари олами InterFUTBOL газетаси


Солиқчининг сохта ҳужжатлари тилга кирди - Huquq.uz\nСолиқчининг сохта ҳужжатлари тилга кирди\n11:56 - 05.01.2021\nАмалдаги солиқ қонунчилигида солиқ тўловчилар билан бирга солиқчиларнинг ҳам бурч ва мажбуриятлари белгилаб қўйилган, қонунга амал қилмасликка ҳеч кимнинг ҳаққи йўқ.\nАлбатта, буни 2017 йилдан буён Андижон тумани давлат солиқ инспекцияси ҳисобни юритиш ва бюджет даромадларини прогнозлаштириш шўъбаси бошлиғи лавозимида ишлаб келган Мансурбек Имомов билмаслиги мумкин эмас. Бироқ у амалдаги қонун талабларини билиб билмасликка олди. Бунинг замирида шахсий манфаат ётгани ақлли кишига жумбоқ бўлмайди.\nМансурбек ўз мавқеини суиистеъмол қилиб, расмий ҳужжатларни сохта маълумотлар билан тўлдира бошлади. Аввалига у фуқаролардан бирини декларация топширадиган солиқ тўловчи бўлмаса-да, электрон дастур орқали декларация топширадиган солиқ тўловчи деб топди. Асосий ва қўшимча иш жойларидаги маошига нисбатан даромад солиғи ҳисоблади. Бу ҳақда сохта маълумот тузиб, ортиқча тўловни юзага келтирди. Мансурбекнинг сохта рўйхати узайиб бораверди. Имзо ҳам ўзида, муҳр ҳам, компьютер ҳам. Шундай экан, «қозончида ихтиёр қайдан қулоқ чиқарса» деганларидек, ўз манфаати йўлида қанчадан-қанча ҳужжатларни сохта маълумотлар билан «бойитди».\nСохта маълумотлар асосида ноқонуний қўлга киритилган маблағни солиқчи молия бўлимида ишловчи қариндошининг пластик картасига ўтказдириб олиб, ўз эҳтиёжи учун сарфлайверди. Унинг ўзбошимчалигидан бир қанча тадбиркорлар ҳам ўзлари сезмаган ҳолда зарар кўрди. Бироқ ҳар нарсанинг охири бўлади. Мансурбекнинг қонунга зид ҳаракатларига баҳо бериладиган кунлар ҳам келди. Давлат солиқ қўмитаси томонидан Мансурбекнинг фаолияти борасида ўтказилган хизмат текширувида юзлаб сохта ҳужжатлар тилга кирди. Шоввоз солиқчи жисмоний шахслар ва тадбиркорларнинг давлат солиқ инспекцияси базасидаги шахсий пластик карталаридан 255 миллион сўмдан ортиқ пулни ғайриқонуний равишда олиб, қариндошлари ва ҳамкасбларининг пластик карталарига ўтказиб ўзлаштиргани аён бўлди.\nЎзини хон, кўланкасини майдон деб билган солиқчининг бу иши жиноят ишлари бўйича Андижон тумани судида кўриб чиқилиб, қонуний хулоса айтилди. Унга кўра Мансурбек 2 йил мансабдор вазифасида ишлаш ҳуқуқидан маҳрум қилинган ҳолда иш ҳақининг 20 фоизини давлат ҳисобига ушлаб қолиш шарти билан 2 йилу 6 ойга ахлоқ тузатиш ишлари жазосига тортилди.


Apple iPhone учун ташқи объектив ишлаб чиқаради - Terabayt.Uz\nApple компанияси iPhone смартфонини профессионал фото ҳамда сурат олиш воситасига айлантиришни режа қилмоқда. Бунинг учун фойдаланувчиларга махсус объектив тақдим этилади. Бу аксессуарни бош камерага улаб қўйиш мумкин. Бу тўғрида яқиндагина тўлдирилган патент аризасида баён қилинган. АҚШ Патент ва савдо белгилари бўйича идора купертинолик гигантнинг муҳандислари маълум қилган қурилма тўғрисида маълумот бердилар.\nПатентда смартфон корпусига объективни тўғри жойлаштириш бўйича алгоритмлар тизими ифода этилган. Яъни, объектив смартфонга дастурий тузилма ёрдамида бириктирилади.\nТадқиқотлар шуни кўрсатмоқдаки, аксарият iPhone фойдаланувчилари объективсиз сурат олишни маъқул кўрадилар. Афтидан, компания шунчаки объектив эмас, балким илғор дастурий таъминот билан кучайтирилган махсус аксессуарни тақдим этишни мақсад қилган.\nАйни пайтда гаджетлар бозорида iPhone учун кўплаб турдаги объективлар тақдим этилмоқда. Бироқ улар Apple томонидан расман тан олинмаган. Купертинолик муҳандислар шу вақтга қадар сурат сифатини оширувчи қурилмалар устида ишламаган, компания фикрича iPhone шундоқ ҳам яхши сурат олади.


Қирғизистонда телефон орқали бўладиган никоҳ асоссиз деб эълон қилинди | Ўзбекистон ва жахон янгиликлари\nҚирғизистонда телефон орқали бўладиган никоҳ асоссиз деб эълон қилинди\nДунё 28 февраль 15:50 69\nҚирғизистон мусулмонлари диний идораси телефон орқали шаръий никоҳ ўқитишни асоссиз, деб эълон қилди, деб ёзмоқда islam-today.ru.\nМуфтиятнинг фатво бўлими бошлиғи Равшан Эратовнинг маълум қилишича, шаръий никоҳ ўқитилаётган вақтда келин ва куёв бир жойда бўлиши керак. Қолаверса, гувоҳлар келин-куёвнинг розилиги ва қабул қилгани ҳақидаги сўзларини эшитиши лозим. Телефон орқали ўқиладиган никоҳда энг камида биринчи шарт бажарилмайди.\nДиний идора масофадан ўқитиладиган никоҳга айрим ҳолларда рухсат берилишини маълум қилган. Хусусан, куёв ўзининг никоҳдаги гувоҳини танлайди ва келин тарафга жўнатади. Бу гувоҳ куёв номидан никоҳ ўқитади.\nМасофадан никоҳ ўқитиш муҳожир ва маҳбусларга жуда қўл келади. Шу боис масофадан никоҳ ўқитиш тўғри ёки нотўғрилиги борасида омма ичида саволлар кўп.